Baucar digital tiket penerbangan pelajar IPT, penebusan hingga 31 Dis 2023

KUALA LUMPUR, 15 Ogos- Pelajar universiti awam boleh membuat semakan kelayakan berkaitan bantuan subsidi pembelian tiket penerbangan mulai hari ini.Ia membabitkan laluan domestik antara Semenanjung Malaysia, Sabah, Sarawak dan Labuan.Kementerian Pengangkutan dalam kenyataan memaklumkan, semakan kelayakan boleh dibuat menerusi laman web subsidiudara.mot.gov.my.Pelajar yang layak boleh memohon bantuan subsidi tersebut daripada mana-mana syarikat penerbangan terpilih.Syarikat penerbangan akan mengeluarkan baucar digital bernilai RM300 kepada pelajar sebagai 'credit shell' untuk membeli tiket penerbangan.Sekiranya pembelian tiket kurang daripada RM300, baki baucar digital akan kekal dan boleh digunakan untuk pembelian tiket seterusnya.

Tarikh akhir penebusan baucar untuk pembelian tiket adalah pada 31 Disember 2023.Manakala, pembelian tiket penerbangan untuk perjalanan selepas tarikh akhir penebusan baucar adalah dibenarkan.Bagi pelajar yang tidak tersenarai, rayuan boleh dikemukakan kepada Kementerian Pendidikan Tinggi melalui universiti masing-masing.Buat masa ini, pelajar yang layak adalah yang berdaftar di universiti awam sehingga tahun akademik 2022/2023 pada 30 Jun 2023.Sempena sambutan Bulan Kebangsaan, bantuan ini adalah inisiatif Kerajaan Perpaduan untuk mengeratkan hubungan antara Semenanjung Malaysia dengan Sabah, Sarawak serta Labuan, di samping menangani isu kos sara hidup selaras aspirasi Malaysia MADANI.


359 rayuan permohonan penempatan pegawai perubatan diluluskan

(Dr Zaliha dalam majlis perasmian 'National Regulatory Conference 2023')

KUALA LUMPUR, 15 Ogos- Kementerian Kesihatan (KKM) telah meluluskan 359 rayuan permohonan penempatan pegawai perubatan di seluruh negara setakat ini.Menterinya, Dr Zaliha Mustafa berkata jumlah permohonan selebihnya akan diperhalusi kemudian berdasarkan kepada merit rayuan dan kekosongan di kawasan penempatan yang dipohon.

"Kita perlu melihat kepada tugasan hakiki sebagai doktor untuk berkhidmat sebagai penjawat awam. Tetapi tidak bermaksud rayuan itu langsung tidak dipedulikan. Kita akan mengkaji lagi rayuan, jika ada merit dan penempatan mereka minta ada kekosongan, kita akan memudahkan permintaan tersebut", katanya."Masih terbuka, sekarang kita ada berhenti seketika untuk kita ambil untuk pastikan mereka buat kerja dahulu kerana perkhidmatan perlu diteruskan", katanya.Pada akhir Julai lepas, Dr Zaliha memaklumkan KKM menerima 1,834 rayuan pertukaran penempatan pegawai perubatan dan antara alasan dikemukakan adalah pegawai sedang mengikuti pengajian kepakaran dan menghadapi masalah keluarga yang serius.Beliau ditemui pemberita pada sidang media selepas majlis perasmian 'National Regulatory Conference 2023' di ibu negara.


Peguam Negara fail notis rayuan keputusan mahkamah bebaskan Muhyiddin

(Peguam Negara Tan Sri Idrus Harun)

KUALA LUMPUR, 15 Ogos- Jabatan Peguam Negara telah memfailkan notis rayuan berhubung keputusan Mahkamah Tinggi yang melepas dan membebaskan bekas Perdana Menteri, Tan Sri Muhyiddin Yassin daripada empat pertuduhan salah guna kuasa.Peguam Negara Tan Sri Idrus Harun berkata, permohonan yang telah diputuskan oleh mahkamah hanya berkenaan empat pertuduhan bagi kesalahan di bawah Seksyen 23 Akta Suruhanjaya Pencegahan Rasuah Malaysia (SPRM).

Tiga lagi pertuduhan di bawah Seksyen 4(1) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 ke atas Tan Sri Muhyiddin masih kekal.

(Tan Sri Muhyiddin Yassin bebas empat pertuduhan salah guna kuasa)

Beliau menerusi kenyataan memaklumkan, tarikh sebutan di Mahkamah Sesyen Kuala Lumpur ditetapkan pada 19 September 2023.Beliau merujuk keputusan Hakim Datuk Muhammad Jamil Hussin yang membenarkan permohonan Muhyiddin untuk membatalkan empat pertuduhan predikat di bawah Seksyen 23 Akta SPR.Seterusnya, memerintahkan bekas perdana menteri itu dilepas dan dibebaskan daripada keempat-empat pertuduhan menggunakan kedudukannya untuk suapan berjumlah RM232.5 juta bagi parti Bersatu.


Tunjuk kertas undi, MB Kedah akan dipanggil dalam masa terdekat - KPN

KUALA LUMPUR, 15 Ogos - Polis Diraja Malaysia (PDRM) akan memanggil Menteri Besar Kedah, Datuk Seri Muhammad Sanusi Md Nor berhubung isu mempamerkan kertas undi kepada petugas media pada Pilihan Raya Umum Dewan Undangan Negeri ke-15 (PRU DUN ke-15) baru-baru ini.Ketua Polis Negara, Tan Sri Razarudin Husain berkata Muhammad Sanusi akan dipanggil dalam masa terdekat untuk merakamkan keterangan.Beliau berkata, pihaknya akan membuat siasatan dan pertuduhan akan dilakukan oleh pihak Peguam Negara.

"Kita juga mempunyai cadangan-cadangan bila kita hantar kepada Peguam Negara dengan melihat semua keterangan-keterangan yang ada dan seksyen yang bersesuaian," katanya pada sidang media selepas Majlis Serah Terima Tugas Pengarah Jabatan Siasatan Jenayah di Ibu Pejabat Polis Bukit Aman, di sini.Tambah Razarudin, kes berkenaan akan disiasat di bawah Akta Kesalahan Pilihan Raya 1954 di bawah Seksyen 5(1) dan Seksyen 26(1)(g).Terdahulu, tular gambar Muhammad Sanusi dengan kertas undi yang memaparkan pilihan beliau sebelum memasukkannya ke dalam kotak undi.


Tambang percuma myBAS kepada OKU, warga emas dan pelajar sekolah

SEREMBAN, 15 Ogos - Kementerian Pengangkutan (MOT) menyediakan tambang percuma menerusi inisiatif 'myBAS Konsesi' bagi perkhidmatan bas henti-henti myBAS, mulai hari ini.Menterinya, Anthony Loke berkata inisiatif menerusi Program Transformasi Perkhidmatan Bas Berhenti-henti (SBST) itu dilaksanakan di tiga bandar iaitu di Seremban, Ipoh dan Johor Bahru.Beliau berkata, tambang percuma bagi perkhidmatan bas henti-henti disasarkan kepada golongan orang kurang upaya (OKU), warga emas dan kanak-kanak serta pelajar sekolah berumur tujuh hingga 17 tahun.

"Seramai 2,500 pengguna golongan sasar boleh menikmati tambang percuma bagi perkhidmatan Bas henti-henti myBAS. Mereka yang berkelayakan boleh mendaftar di kaunter perkhidmatan myBAS dengan membawa dokumen pengenalan diri," katanya pada sidang media ketika mengumumkan inisiatif tersebut di Terminal One, di sini.Tambah Loke, pihaknya turut bercadang untuk memperluaskan pelaksanaan tambang percuma ini ke negeri lain secara berperingkat."Sebelum ini, kita dapati tidak ramai golongan ini yang menggunakan perkhidmatan myBAS di tiga-tiga negeri ini."Tetapi saya yakin bila kerajaan ambil inisiatif sediakan tambang percuma ini, ramai yang akan buat permohonan dan ingin memanfaatkannya," katanya.


MB Terengganu, Datuk Seri Dr Ahmad Samsuri selesai angkat sumpah

(Datuk Seri Dr Ahmad Samsuri Mokhtar mengangkat sumpah sebagai Menteri Besar Terengganu/BERNAMA)

KUALA TERENGGANU, 15 Ogos- Ahli Dewan Undangan Negeri (ADUN) Ru Rendang, Datuk Seri Dr Ahmad Samsuri Mokhtar selesai mengangkat sumpah jawatan sebagai Menteri Besar Terengganu hari ini.Istiadat melafaz sumpah jawatan dan menandatangani watikah pelantikan berlangsung di Balairong Seri Istana Syarqiyah, Chendering Kuala Terengganu.Datuk Seri Dr Ahmad Samsuri melafazkan sumpah menyandang jawatan berkenaan di hadapan Sultan Terengganu, Sultan Mizan Zainal Abidin.

(Datuk Seri Dr Ahmad Samsuri Mokhtar menandatangani watikah pelantikan sebagai Menteri Besar Terengganu di hadapan Sultan Terengganu/BERNAMA)

Turut diadakan lafaz sumpah jawatan 10 barisan ahli majlis mesyuarat kerajaan negeri yang baharu.Empat daripadanya adalah Exco muka baharu.Pada Pilihan Raya Umum Dewan Undangan Negeri ke-15 (PRU DUN ke-15) lalu, Datuk Seri Dr Ahmad Samsuri berjaya mempertahankan kerusi DUN Ru Rendang dengan majoriti 17,286 undi menewaskan calon Amanah, Suhaimi Sulaiman. Perikatan Nasional Terengganu kekal mentadbir negeri itu selepas menyapu bersih kesemua kerusi, 32 DUN yang dipertandingkan.Beliau berjaya mengekalkan jawatan Menteri Besar Terengganu selama dua penggal berturut-turut.


Pembangunan ekonomi hijau, institusi perbankan disaran jalin kerjasama dengan agensi kerajaan

(Menteri Sumber Asli, Alam Sekitar dan Perubahan Iklim, Nik Nazmi Nik Ahmad)

KUALA LUMPUR, 15 Ogos- Institusi perbankan digesa untuk bekerjasama dengan agensi kerajaan bagi memacu pembangunan ekonomi hijau.

Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata kerjasama itu penting bagi menangani kekangan kewangan yang dihadapi pemain industri.

"Kerjasama antara sektor perbankan dan kerajaan penting dalam memastikan kejayaan peralihan tenaga untuk membangun dan melaksanakan dasar kewangan dan rangka kerja kawal selia yang menyokong pelaburan tenaga bersih. "Kerjasama ini juga berpotensi membantu menangani sebarang kekangan kewangan yang mungkin menghalang penggunaan teknologi hijau", katanya.Beliau turut memaklumkan fasa kedua Pelan Hala Tuju Peralihan Tenaga Nasional (NETR) akan dilancarkan Perdana Menteri, Datuk Seri Anwar Ibrahim pada akhir bulan ini.Fasa kedua itu akan memberi fokus terhadap dasar yang lebih luas bagi melengkapkan fasa pertama yang dilancar Menteri Ekonomi Rafizi Ramli pada 27 Julai lalu. Beliau berkata demikian dalam Persidangan Alam Sekitar, Sosial dan Tadbir Urus Antarabangsa (ESG) anjuran Kumpulan AmBank, di Kuala Lumpur.


Hujan lebat, 2 pusat rekreasi di Perlis ditutup

KANGAR- 15 Ogos- Hujan lebat berterusan yang melanda Perlis sejak awal pagi semalam menyebabkan berlakunya limpahan air bukit di kawasan Kompleks Eko Pelancongan Gua Kelam dan Taman Eko Rimba Bukit Ayer, Sungai Batu Pahat.Berikutan kejadian itu, kedua-dua pusat rekreasi berkenaan ditutup serta merta bermula hari ini sehingga diberitahu kelak.Menurut Pengarah Jabatan Perhutanan Negeri, Awang Shaffie Awang Ahmadni, penutupan dibuat berikutan keadaan yang amat berbahaya kepada semua pengunjung yang berkunjung ke pusat rekreasi Gua Kelam dan Bukit Ayer terutamanya yang melibatkan aktiviti air.

(Arus deras di dua pusat rekreasi di Perlis selepas hujan berterusan di negeri itu)

Semua pengunjung diharap dapat mematuhi arahan dikeluarkan bagi mengelakkan sebarang kejadian tidak diingini berlaku.Hanya pusat pameran, penerokaan realiti maya dan bilik cermin bagi pemerhatian panorama Banjaran Nakawan yang dibuka untuk pengunjung.Selain Gua Kelam dan Bukit Ayer, pengunjung yang berkunjung ke mana-mana kawasan perkelahan yang terdapat di negeri ini diingatkan tidak turun mandi dan segera meninggalkan kawasan berkenaan sekiranya hujan lebat kerana bimbang berlaku limpahan air atau kepala air.Jabatan Perhutanan Negeri akan terus memantau semua pusat rekreasi disebabkan hujan yang masih berlaku ketika ini di seluruh Perlis.


Enam projek loji rawatan kumbahan dan rangkaian paip di Ipoh alami kelewatan

IPOH, 15 Ogos - Enam projek loji rawatan kumbahan dan rangkaian paip di sekitar Ipoh dijangka mengalami kelewatan.Meskipun sudah melebihi 90 peratus kemajuan namun sebahagian kerja-kerja di kawasan tersebut memerlukan masa berikutan terdapat struktur bongkah batu bawah tanah yang menghalang kerja pemasangan.Pengerusi Jawatankuasa Infrastruktur, Tenaga, Air dan Pengangkutan Awam negeri, Datuk Seri Ir. Mohammad Nizar Jamaluddin berkata projek yang sepatutnya siap pada pertengahan September ini dijangka siap pada penghujung November nanti.

"Tapi kalau sampai kerja bulan November nanti ada benda-benda lain yang mereka temui, mungkin mereka akan berbincang dengan pihak Indah Water Konsortium (IWK) untuk tambah, untuk enam lokasi ini sahaja. Mungkin mereka akan minta penambahan masa, kalau tidak mereka kena bayar," katanya pada sidang media, di sini.Projek loji rawatan kumbahan serantau merangkumi lapan lokasi iaitu dua di Jalan Tambun, Jalan Tingkat Taman Ipoh, Jalan Kelab Golf, Jalan Othman Talib, Jalan Bijih Timah, Jalan Batu Bungkal dan Jalan Kamaruddin Isa. Tambah Mohamad Nizar, perkembangan projek akan terus dipantau bersama Majlis Bandaraya Ipoh (MBI).


Sasar 400 ekor Harimau Malaya guna ART

ALOR GAJAH,15 Ogos - Jabatan Perlindungan Hidupan Liar dan Taman Negara (PERHILITAN) menyasarkan 400 ekor Harimau Malaya dapat dilahirkan dalam tempoh 10 tahun dengan menggunakan kaedah Teknologi Sistem Pembiakan Terbantu atau Assisted Reproductive Technology (ART).Menurut Ketua Pengarah PERHILITAN, Datuk Abdul Kadir Abu Hashim, buat masa kini hanya terdapat 150 populasi Harimau Malaya di lapan buah negeri seperti Kelantan, Terengganu, Johor dan Pahang.Katanya, kaedah ART yang digunakan di Taman Zoologi Thailand amat berkesan dan boleh dipraktikkan di negara ini demi memelihara khazanah negara yang dilihat semakin pupus.Bagaimanapun, pihaknya perlu mengkaji dan menilai tiga faktor utama seperti kelahiran, makanan dan habitat."Jadi pada hari ini kita jemput rakan dari Thailand, jadi kita panggil mereka ke sini untuk sama-sama bekerjasama dan bertukar maklumat dan pelbagai lagi. Bagaimana mana kita nak buat untuk kita naikkan bilangan harimau ini. Jadi kita bawa ke pusat konservasi kita, dimana akhirnya nanti apabila sudah buat perkara ini nanti dan kita akan perkenalkan semula hutan kita lah," kata Abdul Kadir, di sini.

(Ketua Pengarah PERHILITAN, Datuk Abdul Kadir Abu Hashim bercakap kepada mediaselepas Seminar dan Bengkel Hidupan Liar ART 2023 di A Famosa, di sini)


Portfolio Exco Negeri Sembilan dijenamakan semula selaras tugas peringkat Persekutuan

SEREMBAN, 15 Ogos - Menteri Besar Negeri Sembilan, Datuk Seri Aminuddin Harun beri bayangan akan berlaku penjenamaan semula nama bagi portfolio jawatan Exco Kerajaan Negeri Sembilan.Penjenamaan semula itu bertujuan bagi memudahkan penyelarian dengan Persekutuan.Menurutnya, barisan exco baharu akan diumum dalam masa terdekat."Pastinya perancangan akan dibuat dalam masa terdekat terutamanya tentang pelantikan exco dan juga seterusnya untuk kita pastikan bahawa perancangan negeri dapat dilaksanakan degan lebih teratur dan baik", katanya kepada pemberita selepas merekod masa kehadiran hari pertama memulakan tugas sebagai Menteri Besar Negeri Sembilan bagi penggal kedua di sini.Datuk Seri Aminuddin dilantik secara rasmi sebagai Menteri Besar selepas menerima watikah pelantikan daripada Yang Dipertuan Besar Negeri Sembilan, Tuanku Muhriz Ibni Almarhum Tuanku Munawir dalam majlis istiadat pelantikan di Istana Besar Seri Menanti, Kuala Pilah semalam.

Pada Pilihan Raya Umum Dewan Negeri Sembilan Ke-15 (PRU DUN) lalu, gabungan Pakatan Harapan (PH) dan Barisan Nasional (BN) berjaya memenangi 31 kerusi daripada 36 kerusi yang dipertandingkan.

(Menteri Besar Negeri Sembilan, Datuk Seri Aminuddin Harun/FOTO AFP)


Kor Ming yakin gabungan DAP dan UMNO bakal perkukuhkan kerajaan Perpaduan

PUTRAJAYA, 15 Ogos -Kerjasama serta gabungan DAP dan UMNO dalam Pilihanraya DUN Ke- 15  baru-baru ini berada di landasan tepat.Menteri Pembangunan Kerajaan Tempatan Nga Kor Ming berkata, kejayaan menawan  beberapa buah negeri termasuk Selangor dan Negeri Sembilan memberi bukti kepada kejayaaan gabungan berkenaan.Kor Ming turut optimis  gabungan tersebut akan mampu membentuk sebuah Kerajaan Perpaduan yang kukuh dan stabil dalam masa beberapa tahun lagi. "Ini adalah permulaan yang baik bagi kedua-dua parti (UMNO dan DAP)."Kita harus melihatnya dari sudut positif dan bukannya sudut negatif."Negeri Sembilan merupakan contoh kejayaan kerjasama yang dibentuk. Berikan masa empat atau lima tahun lagi dan kita yakin kerajaan Perpaduan akan semakin kukuh dan stabil", katanya pada sidang media selepas majlis Pra Pelancaran Anugerah Kecemerlangan Menteri KPKT  dan Anugerah Kecemrlangan Media KPKT 2023 di sini.Sebanyak 22 kategori keseluruhan akan dipertandingkan termasuk Anugerah Keunggulan Menteri, Anugerah Berlian KPKT, Anugerah Liputan Perumahan terbaik, Anugerah Liputan Wira Merah terbaik.Dalam pada itu beliau turut meminta semua pihak terus fokus membantu rakyat selain menghormati mandat yang telah dibuat menerusi pilihan raya baru-baru ini."Kita fokus untuk membangunkan ekonomi dan kita perlu pastikan perpaduan nasional antara masyarakat dipertingkatkan dan diperkukuhkan", katanya.

(Menteri Pembangunan Kerajaan Tempatan Nga Kor Ming/FOTO AFP)


Rang undang-undang Keselamatan Siber dijangka dibentang seawal Oktober - Fahmi

KUALA LUMPUR, 15 Ogos - Rang undang-undang Keselamatan Siber dijangka dibentangkan seawal Oktober ini, kata Menteri Komunikasi dan Digital (KKD), Fahmi Fadzil.Beliau berkata, Jabatan Perlindungan Data Peribadi (JPDP) akan mengadakan pertemuan dengan pelbagai pihak berkepentingan untuk membawa maklum balas tersebut kepada Jemaah Menteri."Berkenaan dengan rang undang-undang keselamatan siber, ia bawah jagaan Agensi Keselamatan Siber Negara (NACSA), Majlis Keselamatan Negara (MKN) sekarang dalam proses untuk dibawa ke Jemaah Menteri dulu, sebelum perincian kepada rang undang-undang itu dapat kita jelaskan di khalayak umum. "Prosesnya berjalan dan saya percaya tidak lama lagi pihak NACSA akan dapat sampaikan sedikit apa yang terkandung dalam rang undang-undang itu, antara isu utama yang kita lihat pada hari ini ialah takrifan 'commercial transaction' dan juga apa yang dimaksudkan data pemproses serta satu aspek yang kita lihat agak penting ialah 'data protection officer'," kata Fahmi kepada pemberita selepas merasmikan Persidangan Pertahanan dan Keselamatan Siber ASEAN 2023 di ibu negara.

(Menteri Komunikasi dan Digital, Fahmi Fadzil berucap merasmikanPersidangan Pertahanan dan Keselamatan Siber ASEAN 2023 di ibu negara/FOTO BERNAMA)

Turut hadir pada majlis itu ialah, Timbalan Menteri KKD, Teo Nie Ching, Panglima Angkatan Tentera Malaysia, Jeneral Tan Sri Affendi Buang, Pengerusi Cyber Security Malaysia, Jeneral (Bersara) Tan Sri Datuk Sri Dr. Zulkifeli Mohd Zin, dan Pengerusi Aerosea Exhibitions, Tan Sri Asmat Kamaludin.Persidangan Pertahanan dan Keselamatan Siber peringkat ASEAN Cyber DSA 2023, berlangsung di Pusat Konvensyen Kuala Lumpur bermula hari ini hingga 17 Ogos.Cyber DSA 2023 bertujuan menyampaikan pengetahuan terkini dan cerapan menarik tentang keselamatan siber daripada pemain industri di mana merangkumi teknologi canggih yang melindungi ekonomi digital dan memupuk daya saing global.Ekspo itu menyaksikan penglibatan pemain industri siber dari rantau Asia termasuk profesional dalam sektor swasta dan awam selain petugas keselamatan serta ketenteraan yang akan bersidang bagi memacu industri itu ke arah lebih cemerlang.


Muhyiddin bebas empat pertuduhan rasuah

(Tan Sri Muhyiddin Yassin bebas daripada empat pertuduhan menggunakan kedudukannya untuk suapan berjumlah RM232.5 juta bagi parti Bersatu/ BERNAMA)

KUALA LUMPUR, 15 Ogos - Mahkamah Tinggi Kuala Lumpur hari ini melepas dan membebaskan bekas Perdana Menteri, Tan Sri Muhyiddin Yassin daripada empat pertuduhan menggunakan kedudukannya untuk suapan berjumlah RM232.5 juta bagi parti Bersatu.Hakim, Datuk Muhammad Jamil Hussin, membuat keputusan selepas membenarkan permohonan Muhyiddin untuk membatalkan tuduhan berkenaan.Katanya, keempat-empat pertuduhan tersebut adalah kabur, cacat dan tidak berasas kerana ia tidak menyatakan butiran kesalahan dilakukan."Oleh itu, mahkamah membenarkan permohonan pemohon (Muhyiddin) untuk membatalkan keempat-empat pertuduhan berkenaan. Dengan ini, pemohon dilepas dan dibebaskan," katanya.Muhyiddin, sebagai Perdana Menteri (ketika itu) dan Presiden Bersatu, didakwa menggunakan kedudukan beliau untuk suapan berjumlah RM232.5 juta daripada tiga syarikat iaitu Bukhary Equity Sdn Bhd, Nepturis Sdn Bhd dan Mamfor Sdn Bhd serta Datuk Azman Yusoff bagi parti tersebut.Beliau dituduh melakukan perbuatan itu di Pejabat Perdana Menteri, Bangunan Perdana Putra, Pusat Pentadbiran Kerajaan Persekutuan di Putrajaya antara 1 Mac 2020 dan 20 Ogos 2021.Beliau turut berdepan dua pertuduhan pengubahan wang haram sebanyak RM195 juta antara tahun 2020 hingga 2022 lalu.

(Hakim, Datuk Muhammad Jamil Hussin, membuat keputusan selepas membenarkan permohonan Muhyiddin untuk membatalkan tuduhan berkenaan)


Kanak-kanak cedera dipercayai didera bekas teman lelaki ibunya

JOHOR BAHRU, 15 Ogos - Polis Johor menerima laporan, seorang kanak-kanak perempuan berusia enam tahun cedera di bibir dan muka dipercayai didera bekas teman lelaki ibunya.Kejadian berlaku di sebuah rumah di kawasan Kampung Sinaran Baru, Kempas.Ketua Polis Johor Datuk Kamarul Zaman Mamat dalam kenyataan berkata, pihaknya menerima laporan itu daripada ibu mangsa yang berusia 25 tahun, mengenai kejadian itu kira-kira pukul 10.39 pagi, semalam.Susulan itu, polis menahan seorang lelaki warga tempatan berumur 29 tahun di sini, kira-kira pukul 11.05 malam tadi."Kanak-kanak itu yang cedera di bibir dan muka, telah dirujuk ke Hospital Sultanah Aminah bagi rawatan lanjut. Permohonan reman akan dibuat pada pagi ini di Mahkamah Johor Bahru," katanya. Kamarul Zaman berkata kes disiasat mengikut Seksyen 31 (1) (a) Akta Kanak-kanak 2001, jika sabit kesalahan boleh dipenjara maksimum 20 tahun dan didenda sehingga RM50,000 atau kedua-duanya sekali.


Marcos akui hubungannya dengan Anwar rapat

KUALA LUMPUR, 15 Ogos - Presiden Filipina, Ferdinand Marcos Jr menyifatkan Perdana Menteri, Datuk Seri Anwar Ibrahim adalah antara pemimpin yang paling rapat pernah ditemuinya.Menerusi satu temu bual media di Filipina, Presiden Marcos menyatakan beliau dan Datuk Seri Anwar telah lama menjalinkan hubungan persahabatan selama ini. Selain Datuk Seri Anwar, Marcos turut mendedahkan keakraban dengan Bekas Perdana Menteri United Kingdom, Tony Blair.Beliau juga kagum apabila mengetahui Datuk Seri Anwar merupakan salah seorang peminat José Rizal yang pernah mengadakan siri syarahan mengenai José Rizal.Kedua-dua pemimpin telah bertemu secara rasmi dua kali pada tahun ini. Pada Mac lalu, Datuk Seri Anwar mengadakan lawatan ke Filipina, manakala Presiden Marcos pula membuat lawatan ke Malaysia pada Julai baru-baru ini.


DAP hantar nama calon Exco kepada tiga negeri

KUALA LUMPUR 14 Ogos - DAP akan menghantar nama-nama calon kepada Ketua Menteri Pulau Pinang serta Menteri Besar Selangor dan Negeri Sembilan untuk dilantik sebagai Exco negeri.ADUN dari Barisan Nasional (BN) juga akan diberikan peluang untuk dilantik sebagai EXCO Negeri Pulau Pinang.Perkara tersebut dijelaskan oleh Setiausaha Agung DAP, Anthony Loke selepas Mesyuarat Jawatankuasa Tertinggi Pusat (CEC) di ibu negara.Beliau turut meminta ADUN DAP supaya membantu rakyat dan terus menyokong konsep Malaysia MADANI.

(Setiausaha Agung DAP, Anthony Loke selepas Mesyuarat Jawatankuasa Tertinggi Pusat (CEC) di ibu negara)


KUALA LUMPUR, 14 Ogos- Pemasangan sistem kamera litar tertutup (CCTV) di taska dapat melindungi kanak-kanak yang diletakkan di premis berkenaan dengan lebih baik. Ketua Pusat Undang-undang Kanak-kanak Fakulti Undang-Undang UiTM, Dr Nadzriah Ahmad berkata menerusi pemasangan itu juga, pemilik premis dan pekerja akan lebih bertanggungjawab menjalankan tugas mereka.Ini secara tidak langsung akan meningkatkan kualiti operasi pusat jagaan kanak-kanak."Untuk pengusaha taska yang merasakan pembelian CCTV satu bebanan, mungkin boleh mengambil alternatif lain iaitu memasang CCTV yang lebih murah. Jika kita beri kesedaran kepada ibu bapa tentang pemasangan CCTV dan bagaimana CCTV ini memainkan peranan penting melindungi anak mereka, mereka juga akan berkongsi kos membeli dan penyelenggaraan CCTV."Penting pengusaha taska ini menunjukkan langkah positif. Inisiatif diambil secara bersendirian atau bekerjsama dengan ibu bapa yang hantar anak ke taska agar pembelian, pemasangan dan penyelenggaraan CCTV dapat direalisasikan di setiap taska seluruh Malaysia," kata Nadzriah ketika dihubungi Berita RTM di sini. Tambahnya, pemasangan CCTV itu juga bagi membolehkan rakaman dijadikan bahan bukti untuk siasatan lebih terperinci sekiranya berlaku sebarang kejadian yang tidak diingini.Dr Nadzriah turut menegaskan, tidak wajar sekiranya pemilik premis mengelak untuk memasang CCTV atas alasan kos yang tinggi.Menurut beliau, peranti itu kini dijual di pasaran pada harga berpatutan serendah 50 ringgit mengikut kualiti. Menerusi statistik enam bulan pertama tahun ini, sejumlah 3 ribu 767 kes dilaporkan melibatkan kanak-kanak yang memerlukan pemeliharaan dan perlindungan.Menerusi laporan itu, secara purata...sebanyak 20 kes penderaan kanak-kanak di taska dilaporkan setiap hari.

(Pemasangan CCTV beri perlindungan lebih baik di taska/Foto hiasan)


Rundingan tentukan barisan Exco Kerajaan Negeri Sembilan minggu ini

(Menteri Besar Negeri Sembilan, Datuk Seri Aminuddin Harun)

SERI MENANTI, 14 Ogos- Satu rundingan bagi menentukan barisan kepimpinan Exco Kerajaan Negeri Sembilan akan diadakan minggu ini.

Menteri Besar Negeri Sembilan, Datuk Seri Aminuddin Harun berkata mengikut perlembagaan Negeri Sembilan, seramai 10 orang Ahli Dewan Undangan Negeri yang boleh dilantik sebagai Exco Kerajaan Negeri.Pemilihan Exco akan ditentukan oleh pucuk kepimpinan parti dan semestinya gandingan muka baharu dan lama bagi memastikan kelangsungan terhadap setiap penugasan.

(Datuk Seri Aminuddin Harun mengangkat sumpah sebagai Menteri Besar Negeri Sembilan /BERNAMA)

"Kita sedia maklum bahawa inilah satu kerajaan orang melihat seluruh negara. Nampak kesimbangannya lebih kurang berbanding yang lain.

"Saya berharap bahawa ini akan kita tunjukkan bagaimana pentadbiran, kesungguhan kita nak kita buktikan kepada tempat lain, negeri-negeri lain bahawa ini adalah pasukan yang boleh diharap, pasukan yang mampu membuat perubahan, pasukan yang mampu bekerja bagi memastikan hak rakyat dan juga pembangunan itu diutamakan", katanya.Beliau berkata demikian pada Sidang Media Pelantikan Menteri Besar Negeri Sembilan di Seri Menanti.Terdahulu Datuk Seri Aminuddin telah mengangkat sumpah sebagai Menteri Besar Negeri Sembilan setelah mendapat perkenan Yang DiPertuan Besar Negeri Sembilan, Tuanku Muhriz Ibni Almarhum Tuanku Munawir di Istana Besar Seri Menanti, petang tadi.


Pendigitalan usahawan luar bandar menerusi inisiatif Desamall

SHAH ALAM, 14 Ogos- Sejumlah RM1.7 juta diperuntukkan bagi memperkasakan usaha pendigitalan usahawan luar bandar menerusi inisiatif Desamall. Timbalan Ketua Setiausaha (Dasar) Kementerian Kemajuan Desa dan Wilayah, Datuk Che Murad Sayang Ramjan berkata seramai 1,247 usahawan telah mendapat bimbingan menerusi penganjuran empat bengkel pendigitalan setakat Ogos.Angka itu melebihi sasaran awal 1,000 peserta tahun ini."Sehingga hari ini, siri keempat, kita telah mencapai lebih 1,200. Kita ada dua siri lagi kita akan buat di Johor dan di Kedah tahun ini. Ini menunjukkan kita telah melebihi sasaran telah ditetapkan. "Sambutan hangat, dan kita faham keperluan melengkapkan diri dengan kemahiran digital," kata Che Murad selepas merasmikan Program Pendigitalan Usahawan Desa Siri Empat 2023 di sini.Lebih 60,000 usahawan desa berdaftar bawah ekosistem keusahawanan Kementerian Kemajuan Desa dan Wilayah.

(Datuk Che Murad berkata pendigitalan usahawan luar bandar menerusi inisiatif Desamall)


6,516 graduan ILJTM dianugerahkan sijil di majlis konvokesyen

SERDANG, 14 Ogos- Seramai 6,516 graduan dari 32 Institusi Latihan Jabatan Tenaga Manusia (ILJTM) dianugerahkan sijil dalam Majlis Konvokesyen Institusi Latihan Jabatan Tenaga Manusia ke- 26 hari ini. Ia melibatkan 10 kluster iaitu Kluster ICT, Sivil, Elektronik, Kimpalan, Pembuatan, Percetakan, Pengangkutan, Pengeluaran Produk, Penyelenggaraan Elektrik dan Perkhidmatan Kejuruteraan.Menteri Sumber Manusia V.Sivakumar berkata kebolehkerjaan yang tinggi bagi graduan ILJTM adalah hasil kerjasama aktif pihak ILJTM dengan 283 pihak industri.Ia meliputi perkongsian kepakaran dan teknikal, peningkatan program TVET di ILJTM, peningkatan kemahiran kepada pekerja industri, penempatan latihan industri dan penempatan pekerjaan kepada pelajar dan graduan ILJTM.

"Graduan ILJTM mencatatkan tahap ke bolehpasaran (employability) yang tinggi iaitu pada tahap 88.6% bagi kumpulan graduan yang bergraduasi pada tahun 2023 daripada jumlah graduan yang telah bekerja, seramai 34.7 peratus daripada graduan ILJTM telah berjaya menerima tawaran sebelum menamatkan pengajian di ILJTM dan seramai 70.8 peratus berjaya mendapat penempatan pekerjaan dalam bidang yang sama dengan bidang pengajian mereka di ILJTM", katanya.Beliau juga memaklumkan permohonan ke Institut Latihan Perindustrian (ILP) terbuka kepada semua pelajar tanpa mengira kaum dan etnik. "Memang galakkan diberikan kepada semua untuk belajar di ILP. Jadi saya mohon supaya lebih ramai pelajar pelajar bukan Melayu terutamanya dalam kalangan pelajar Cina, pelajar India untuk memohon, memang peluang akan diberikan kepada semua rakyat Malaysia", katanya. Beliau berkata demikian dalam sidang media selepas Majlis Konvokesyen Institusi Latihan Jabatan Tenaga Manusia ke-26 di Serdang, Selangor.


Adakan dialog, selesai isu pembinaan tapak pelupusan sampah

KOTA TINGGI, 14 Ogos- Perbincangan perlu diadakan antara pemaju dan pihak berkaitan dengan penduduk setempat, berhubung cadangan pembinaan tapak pelupusan sampah baharu di Gugusan Lok Heng, Kota Tinggi, Johor.Ini memandangkan lokasi tapak yang dicadang berada berdekatan kawasan perumahan Felda, terutamanya perumahan generasi kedua.Ahli Dewan Undangan Negeri (ADUN) Johor Lama, Norlizah Noh berkata, tapak berkeluasan 180 hektar  itu juga berdekatan dengan aliran sungai kecil yang menghubungkan kawasan sungai tadahan air bersih."Kita boleh lihat di antara rumah generasi kedua yang akan dibina dengan tapak pelupusan ini dalam satu kilometer. Jadi bila berdekatan dia akan menjejaskan mungkin dari faktor kesihatan, lalat-lalat mungkin," kata Norlizah selepas mengadakan sesi pertemuan dengan penduduk di Dewan Semai Bakti Felda Lok Heng Timur, di sini sebelum meninjau tapak yang dicadangkan.Sehingga kini, belum ada perbincangan antara mana-mana pihak yang memaklumkan sama ada projek tapak pelupusan sampah itu akan diteruskan.Pihaknya akan menyerahkan surat kepada Majlis Daerah Kota Tinggi dan mencadangkan agar diadakan sesi dialog bersama penduduk dan pemaju untuk mencari jalan penyelesaian."Saya daripada pihak generasi kedua memang tak bersetuju dengan tapak pelupusan sampah tersebut kerana berdekatan dengan kawasan perumahan dan kampung. "Kita tengok depan ni pun ada saliran yang akan pergi ke loji dan kalau kita tengok kesan jangka panjang kesan dia bau, lalat apa semua yang mana jadi tak selesa," luah penduduk Felda Lok Heng Timur, Rashid Che Harun."Kenapa tak buat dekat tempat sedia ada? Kenapa perlu buat tempat baru sedangkan kawasan ni telah didiami penduduk lebih 30 tahun," tegas Timbalan Pengerusi Majlis Belia Felda Wilayah Johor Bahru, Muhammad Firdaus Marju.

(Norlizah selepas mengadakan sesi pertemuan dengan penduduk di Dewan Semai Bakti Felda Lok Heng Timur, sebelum meninjau tapak yang dicadangkan)


Pameran Kartun “Seiring Sejalan”, suburkan semangat perpaduan

KUALA LUMPUR, 14 Ogos- Pameran Kartun “Seiring Sejalan” yang berlangsung sehingga 30 September ini dapat menerap dan menyuburkan semangat perpaduan dalam kalangan masyarakat.Menteri Perpaduan Negara, Datuk Aaron Ago Dagang berkata, acara julung kali diadakan sempena Hari Kebangsaan dan Hari Malaysia itu juga menjadi pemangkin keharmonian negara.Jelas beliau, pameran itu juga dapat memartabatkan seni kartun, komik dan animasi di disamping dapat mendekatkan masyarakat kepada karya dan penggiat seni tanah air.

(Menteri Perpaduan Negara, Datuk Aaron Ago Dagang)

"Semua ini menjurus kepada perpaduan dan kita melihat artis-artis dan juga pelanggan-pelanggan ataupun orang yang datang ke sini untuk melawat dan melihat sejarah kita, itulah asas perpaduan", katanyaBeliau berkata demikian kepada pemberita selepas merasmikan pameran berkenaan di ibu negara.Pameran yang berlangsung di Fahrenheit88, Bukit Bintang itu bertemakan 'We Are Greater Together'.


Pendekatan politik RAHMAH bakal dibawa di Persidangan DUN Kelantan

(ADUN Kota Lama, Dr Hafidzah Mustakim)

KOTA BHARU, 14 Ogos- Pendekatan Politik RAHMAH bakal dibawa Ahli Dewan Undangan Negeri (ADUN) Kota Lama, Dr Hafidzah Mustakim dalam Persidangan Dewan Undangan Negeri (DUN) Kelantan. Beliau akan bergerak dengan panduan pucuk pimpinan parti Pakatan Harapan (PH)-Barisan Nasional (BN) yang berpengalaman berada dalam DUN Kelantan.  Dr Hafidzah Mustakim menegaskan dia mempunyai 'pasukan besar' yang sedia membantu membangkitkan isu-isu setempat dan negeri pada sidang DUN Kelantan sepanjang tempoh lima tahun ini. Katanya, isu-isu dasar yang memberikan kesan kepada rakyat akan diberikan tumpuan untuk dibangkitkan pada sidang itu nanti.

(ADUN Kota Lama, Dr Hafidzah Mustakim ketika ditemui dalam sidang media di Kota Bharu, Kelantan)

(Insya-Allah untuk menjadi efektif tidak perlu ganas, tidak boleh bercakap perkara yang tidak elok, tidak perlu merendah-rendahkan. InsyaAllah budaya politik RAHMAH yang diajar oleh sifu- sifu saya pendekatan nilai politik khidmat itu akan kita bawa dalam DUN saya dapat berperanan efektif", katanya. Beliau berkata demikian dalam sidang media di Pejabat AMANAH Kelantan di Kota Bharu.Katanya, walaupun suara Kerajaan Perpaduan diwakili oleh PH dan BN minoriti dalam Dewan Negeri, namun dukungan dari pucuk pimpinan pusat diharapkan dapat memainkan peranan semak dan imbang dengan baik demi kepentingan rakyat.


KUIPs perlu terus tingkat daya saing ke arah menjadi universiti penuh

KANGAR, 14 Ogos- Kolej Universiti Islam Perlis (KUIPs) perlu menambah tawaran program pengajian yang kompetitif di peringkat siswazah, mahupun pascasiswazah, bagi meningkatkan kebolehpasaran graduan yang berkualiti, . Pada masa sama, ahli akademik dan tenaga pengajar digalak supaya lebih proaktif dalam memastikan para mahasiswa mendapat pendidikan yang berkualiti dan silibus pembelajaran selari dengan peredaran masa. Pemangku Raja Perlis, Raja Tuanku Syed Faizuddin Putra Jamalullail bertitah, dalam usaha untuk mencapai status universiti penuh, pihak pengurusan serta semua warga kerja KUIPs hendaklah berusaha dengan berlipat ganda serta lebih agresif lagi untuk mencari penyelesaian strategi jangka pendek dan jangka panjang demi memenuhi segala syarat yang ditetapkan.Antaranya, menambah jumlah pelajar supaya mencapai sekurang-kurangnya 2,000 orang dalam tempoh terdekat selain mencapai tahap 5 aspek akademik, penyelidikan, penerbitan dan tadbir urus dalam standard Institusi Pengajian Tinggi (SETARA).“Saya juga mengharapkan agar pihak pengurusan memantapkan lagi polisi yang sedia ada terutama sekali dalam aspek akademik dan pentadbiran yang merangkumi kebajikan setiap staf di KUIPs ini.”Demikian titah baginda ketika menyempurnakan Majlis Pelancaran Ulang Tahun Ke-10 Kolej Universiti Islam Perlis (KUIPs) yang berlangsung di Mes Pegawai Kanan Polis DiRaja Malaysia (PDRM) Perlis di Kangar.Majlis turut diserikan dengan pelancaran logo, lagu tema dan kapsul masa untuk dibuka sepuluh tahun ke hadapan bermula hari ini oleh Tuanku Syed Faizuddin Putra yang juga merangkap Canselor KUIPs.Turut hadir, Menteri Besar, Mohd Shukri Ramli dan Rektor KUIPs, Profesor Dr. Muhamad Rozaimi Ramle.


Kanak-kanak didera ibu: Waris layak belum ditetapkan

(Datuk Seri Nancy dalam sidang media selepas merasmikan Program Jerayawara Kasih KPWKM@ Advokasi Antigangguan Seksual di MITC)

AYER KEROH, 14 Ogos- Jabatan Kebajikan Masyarakat (JKM) masih belum memuktamadkan keputusan waris yang layak untuk memberi perlindungan sementara atau tetap kepada kanak-kanak lelaki berusia tujuh tahun dipercayai didera ibu dan rakannya di Pasir Gudang, Jumaat lalu.Menteri Pembangunan Wanita, Keluarga dan Masyarakat, Datuk Seri Nancy Shukri berkata, keputusan hanya akan dibuat selepas kanak-kanak malang yang menerima rawatan di Hospital Sultan Ismail (HSI) itu dibenarkan keluar."Kanak-kanak itu masih dekat hospital tetapi pihak yang melakukannya sudah ditahan oleh pihak polis. Kanak-kanak itu bila keluar nanti masih dalam perbincangan untuk mencari orang yang layak dan sesuai."Memang pun sudah ada usaha mengenal pasti siapa boleh mengambil kanak-kanak itu tetapi belum lagi muktamad sehingga dia sudah keluar dari situ baru akan dimuktmadkan," kata Nancy dalam sidang media selepas merasmikan Program Jerayawara Kasih KPWKM@ Advokasi Antigangguan Seksual di Pusat Dagangan Antarabangsa Melaka (MITC), di sini.Beliau berkata, kanak-kanak malang yang baru setahun tinggal bersama ibu kandung itu masih mengalami trauma.Tambahnya, JKM akan memberi dorongan dalam memastikan tiada gangguan lain sekali gus memberi semula keyakinan dan semangat kepada kanak-kanak berkenaan.Semalam, media melaporkan JKM Johor sedang mengesan waris yang layak dan sesuai bagi memberi perlindungan sementara atau tetap kepada kanak-kanak lelaki berusia tujuh tahun yang dipercayai didera ibu dan rakannya di Pasir Gudang, Jumaat lalu.

(Datuk Seri Nancy berkata, keputusan hanya akan dibuat selepas kanak-kanak malang yang menerima rawatan di HSI itu dibenarkan keluar)


Guru sebagai ejen perpaduan, tingkatkan penghayatan Rukun Negara- Fadhlina

KUALA LUMPUR, 14 Ogos- Penekanan kepada peranan guru sebagai ejen perpaduan dilihat mampu meningkatkan penghayatan Rukun Negara. Menteri Pendidikan, Fadhlina Sidek berkata ia merupakan kerjasama strategik antara Kementerian Pendidikan dan Kementerian Perpaduan Negara, dalam menyemarakkan lagi pelaksanaan program berteraskan Rukun Negara."Kita boleh lihat dalam segmen bicara guru tadi bagaimana guru menyampaikan hasrat dan impian dan tekad bagaimana perpaduan ini sepatutnya dilaksanakan di sekolah-sekolah. Jadi kita ambil secara serius perkara ini dan saya raikan juga pandangan dan idea termasuk, perluasan Kelab Rukun Negara di semua sekolah," katanya.Fadhlina ditemui pada Majlis Pelancaran program Eksplorasi Rukun Negara Peringkat Sekolah Tahun 2023 di Dewan Kompleks Seri Bintang, di sini hari ini.

(Fadhlina bersama Menteri Perpaduan Negara, Datuk Aaron Ago Dagang pada Majlis Pelancaran Program Eksplorasi Rukun Negara Peringkat Sekolah Tahun 2023 di Dewan Kompleks Seri Bintang, ibu negara)

Program itu diadakan untuk meningkatkan pengetahuan, pemahaman, penghayatan dan pengamalan (4P) Rukun Negara dalam diri murid sekolah dan menjadikannya sebahagian daripada sikap dan tingkah laku mereka bagi mengukuhkan semangat jati diri serta semangat cintakan negara.Pada masa ini, terdapat 6,849 Kelab Rukun Negara di seluruh negara.Sementara itu, Menteri Perpaduan Negara, Datuk Aaron Ago Dagang yang turut hadir pada program tersebut berkata kabinet telah meluluskan sebuah memorandum agar Rukun Negara dilafazkan secara penuh, bermula dengan mukhadimah sebelum disusuli dengan lima prinsip yang termaktub dalam Rukun Negara.

“Cita-cita kita untuk Rukun Negara dilafaz dengan penuh dimulakan dengan cita-cita atau mukhadimah sebelum dicakan lima prinsip Rukun Negara.“…Itu yang kita nak kerana penghayatannya amat penting. Kalau kita baca prinsip sahaja, mungkin it’s a bit sketchy,” katanya.


Kanak-kanak mangsa dera terima rawatan sebelum diserah kepada waris

(Keluarga kanak-kanak berkenaan yang datang dari Kedah turut bersama-sama meraikan ulang tahun kelahirannya)

JOHOR BAHRU, 14 Ogos- Kanak-kanak lelaki berusia tujuh tahun yang dipercayai didera ibu dan rakannya di Pasir Gudang, Jumaat lalau akan menerima rawatan terlebih dahulu, sebelum diserahkan kepada waris atau Orang Yang Layak dan Sesuai, di Kedah.Pengerusi Jawatankuasa Pembangunan Wanita, Keluarga dan Masyarakat negeri, Khairin-Nisa Ismail @ Md On berkata, kanak-kanak itu dilihat ceria ketika bersama bapa, bapa saudara dan datuknya semasa lawatan beliau ke Hospital Sultan Ismail (HSI) di sini, semalam.Sempena lawatan itu, beliau dan keluarga kanak-kanak berkenaan yang datang dari Kedah turut bersama-sama meraikan ulang tahun kelahirannya."Saya juga telah memberikan sumbangan kepada kanak-kanak itu bagi menceriakan lagi perasaannya. Di kesempatan itu juga, kami bersama-sama meraikan ulang tahun kelahirannya bersama bapa kandung, bapa saudara dan datuknya yang datang dari Kedah."Tidak pernah terlepas daripada senyuman, saya berharap agar kanak-kanak ini membesar dengan tabah dan kuat,” katanya dalam hantaran menerusi laman Facebook beliau malam Ahad.

(Pengerusi Jawatankuasa Pembangunan Wanita, Keluarga dan Masyarakat Johor, Khairin-Nisa Ismail @ Md On semasa lawatan beliau ke Hospital Sultan Ismail (HSI) semalam)

Khairin-Nisa turut mengucapkan terima kasih kepada Jabatan Kebajikan Masyarakat negeri, Pelindung Kanak-Kanak dan pihak HSI terutamanya pakar pediatrik hospital kerana menjaga kanak-kanak berkenaan.Sabtu lepas, Ketua Polis Johor Datuk Kamarul Zaman Mamat dilapor berkata ibu mangsa berusia 27 tahun dan rakan perempuannya, warga asing berusia 30 tahun ditahan kerana disyaki mendera kanak-kanak itu.Kedua-duanya kini direman sehingga 18 Ogos ini.


TVET jadi pilihan, IKBN Kuala Perlis terima 200 pelajar baharu

(Sesi pendaftaran pelajar baharu IKBN Kuala Perlis)

KUALA PERLIS, 14 Ogos- Institut Kemahiran Belia Negara (IKBN) Kuala Perlis, terus menjadi pilihan pelajar lepasan Sijil Pelajaran Malaysia SPM bagi mengikuti pengajian dalam bidang Pendidikan dan Latihan Teknikal dan Vokasional (TVET).Hari ini, seramai 200 pelajar telah mendaftar bagi kemasukan baharu sesi 2/2023 bagi mengikuti tujuh kursus yang ditawarkan, antaranya Teknologi Marin, Teknologi Automotif, Penyelenggaraan Kereta, Penyelenggaraan Kenderaan Perdagangan, Penyelenggaraan Kenderaan Berat dan Semburan Cat.Menurut Pengarahnya, Zaliha Abu Bakar, faktor utama pelajar memilih untuk mengikuti latihan di IKBN Kuala Perlis antaranya disebabkan kebolehpasaran lepasan IKBN Kuala Perlis yang mencapai 100% selain kerjasama strategik turut dijalin dengan 12 syarikat ternama bagi latihan industri dan penempatan pekerjaan selepas pengajian."Melihat akan keperluan industri ketika ini, bidang Pendidikan, Latihan Teknikal dan Vokasional (TVET) ini perlu dijadikan pilihan utama pelajar lepasan SPM yang ingin melanjutkan pengajian ke peringkat lebih tinggi serta  selaras dengan hasrat kerajaan untuk melahirkan lebih ramai generasi muda berkemahiran tinggi."Usaha bagi menyahut sasaran kerajaan yang menyasarkan sekurang-kurangnya 55% lepasan SPM akan melanjutkan pengajian dalam program TVET menjelang tahun 2025 serta melahirkan 35% tenaga kerja berkemahiran tinggi menjelang tahun 2030 nanti,"katanya.Beliau memaklumkannya pada Majlis Pendaftaran Pelajar Baharu Sesi Ogos 2023 di IKBN Kuala Perlis.Ketika ini, seramai 428 pelatih sedang mengikuti bidang kemahiran yang ditawarkan dan sejak  beroperasi pada tahun 2004, IKBN Kuala Perlis telah melahirkan lebih 4,000 graduan berkemahiran tinggi yang kini berkhidmat dalam pelbagai sektor industri di dalam dan luar negara.


Banjir Melaka: Satu PPS dibuka, hampir 100 rumah terjejas

MELAKA, 14 Ogos- Banjir kilat melanda beberapa kawasan sekitar Melaka pagi tadi, menyebabkan hampir 100 buah rumah terjejas di 11 lokasi.Susulan itu, sebuah pusat pemindahan sementara , PPS dibuka di Dewan Japerun Panta Kundor selepas hujan lebat awal pagi tadi.Menurut Sekretariat Jawatankuasa Pengurusan Bencana Negeri, bagaimanapun jumlah penduduk terjejas banjir masih dalam proses pendaftaran.Antara kawasan terjejas ialah Kampung Pengkalan Rama, Taman Elok, Taman Panglima, taman Bukit Serindit, Kampung Pengkalan Rama Tengah, Kampung Air Leleh, Rumah Awam Banda Hilir, Banda Kaba, Limbongan, Kampung Kolam serta Lorong Manggis.

(Banjir kilat di Melaka menyebabkan hampir 100 buah rumah terjejas di 11 lokasi)


ADUN Jeneri, Sanusi MB Kedah ke-15 selesai angkat sumpah

ALOR SETAR, 14 Ogos –Ahli Dewan Undangan Negeri (ADUN) Jeneri, Datuk Seri Muhammad Sanusia Md. Nor selesai mengangkat sumpah sebagai Menteri Besar Kedah ke-15, pagi ini.

Pengerusi Perikatan Nasional (PN) Kedah itu mengangkat sumpah jawatan, kira-kira 10.15 pagi tadi dihadapan Sultan Kedah Al-Aminul Karim Sultan Sallehuddin Sultan Badlishah di Balai Mengadap Besar, Istana Anak Bukit, di sini.

Majlis bermula dengan pengisytiharan pelantikan Menteri Besar Kedah oleh Setiausaha Kerajaan Negeri Kedah, Datuk Seri Norizan Khazali. Ia disusuli dengan acara mengangkat sumpah dan menandatangani surat sumpah oleh Menteri Besar Kedah.

Al-Aminul Karim Sultan Sallehuddin kemudian berkenan mengurniakan tauliah pelantikan kepada Muhammad Sanusi.

Pada Pilihan Raya Umum Dewan Negeri Kedah Sabtu lalu, penyandang kerusi Jeneri itu berjaya mengekalkan sokongan selepas mendapat 21,823 undi dengan majoriti 16,050 undi menewaskan calon Barisan Nasional (BN) Datuk Muhamad Khizri Abu Kassim, memperoleh 5,773 undi.

Pelantikan semula Sanusi ke jawatan itu dibuat selepas PN mendapat kemenangan melebihi majoriti 2/3 iaitu 33 daripada 36 kerusi Dewan Undangan Negeri (DUN).

Sebelum ni, beliau dilantik sebagai Menteri Besar Kedah ke-14 pada 17 Mei 2020 selepas mendapat sokongan majoriti ADUN ketika itu.

Sanusi merupakan Timbalan Pesuruhjaya PAS Kedah juga Pengarah Pilihan Raya PAS Pusat, pernah menjadi Setiausaha Politik kepada bekas Menteri Besar Kedah Allahyarham Tan Sri Azizan Abdul Razak antara tahun 2008 hingga 2013.

Dilahirkan pada 4 Ogos 1974; berkelulusan ijazah dari Universiti Sains Malaysia (USM) mendirikan rumah tangga bersama Tok Puan Seri Jusmalailani Jusoh dan dikurniakan lima anak.

(Datuk Seri Muhammad Sanusia Md. Nor mengangkat sumpah jawatan sebagai Menteri Besar Kedah ke-15/Foto BERNAMA)


Pemancing jatuh laut ditemukan lemas

NIBONG TEBAL, 14 Ogos- Seorang lelaki yang dilaporkan hilang selepas terjatuh ketika memancing di laut berhampiran sangkar ikan di Pulau Aman, Batu Kawan ditemukan lemas.Pegawai Operasi Balai Bomba dan Penyelamat (BBP) Batu Kawan Azmi Tahar berkata, Mohammad Azali Mohd Azrin, 28, yang dilaporkan terjatuh ke dalam laut kira-kira 11.42 pagi ditemukan pada 4.14 petang semalam."Pihak bomba menerima maklumat seorang lelaki telah terjatuh ke dalam laut ketika sedang memancing dan kami menjalankan operasi mencari dan menyelamat (SAR) sebelum mayatnya ditemukan kira-kira 4.8 kilometer dari tempat dia terjatuh,” katanya ketika dihubungi.Beliau berkata mayat mangsa dibawa ke Hospital Seberang Jaya untuk bedah siasat.Katanya, operasi tamat sepenuhnya pada 5.23 petang.- BERNAMA


Eksesais Keris Aman II tingkat kemahiran misi pengaman PBB

KUALA LUMPUR, 13 Ogos -Angkatan Tentera Malaysia (ATM) dan Markas Pemerintahan  Indo-Pasifik Amerika Syarikat (USINDOPACOM) menganjurkan Eksesais Keris Aman II 2023 bagi mempersiapkan kemahiran menyertai misi Pertubuhan Bangsa-bangsa Bersatu (PBB) di seluruh dunia.Bahagian Hal Ehwal Awam Markas Angkatan Bersama (J7) dalam kenyataan malam ini memaklumkan eksesais menerusi program Global Peace Operations Initiative (GPOI) itu melibatkan 847 peserta dari 26 negara bermula semalam hingga 26 Ogos ini, di Port Dickson, Negeri Sembilan.“Eksesais ini dapat meningkatkan kesiagaan dan kemahiran anggota Kontinjen Malaysia MALBATT 850-11 yang akan melaksanakan misi operasi pengaman PBB di Lubnan pada Oktober ini,” menurut kenyataan itu.Program itu mengadaptasikan senario operasi pengaman PBB di peringkat operasional dan taktikal yang terbahagi kepada tiga aspek iaitu acara latihan pegawai (STE), acara latihan lapangan (FTE) dan Critical Enabler Capability Enhancement (2CE).Majlis pembukaan eksesais itu disempurnakan oleh Pengarah Latihan Bersama dan Eksesais USINDOPACOM (J7) Brig Jen Michael R. Drowley di Padang Kawad Markas Pemerintahan Latihan dan Doktrin Tentera Darat, Port Dickson.Turut hadir Asisten Ketua Staf J3 Markas Angkatan Bersama Mej Jen Datuk Nur Hafis Abdul Karim dan Panglima 1 Briged Brig Jen Mohmad Noorlizam Shamsuddin. - BERNAMA

( Majlis Pembukaan Eksesais Keris Aman II 2023 di Padang Kawad Markas Pemerintahan Latihan Dan Doktrin Tentera Darat, semalam/ FB MyJointForce)


(Datuk Aaron ditemu bual selepas majlis pelancaran Pusat Tuisyen KAMI di Kawasan Rukun Tetangga Taman Sri Serdang, Selangor)

SERI KEMBANGAN, 13 Ogos- Pusat Tuisyen KAMI dilancar untuk menyediakan pendidikan tambahan percuma kepada pelajar kurang berkemampuan.Menteri Perpaduan Negara, Datuk Aaron Ago Dagang berkata, inisiatif itu bertujuan membantu pelajar meningkatkan prestasi akademik khususnya dalam peperiksaan Sijil Pelajaran Malaysia (SPM)."Sekarang ini kita mungkin dapat sampai kepada beberapa ribu pelajar sahaja. Kita nak lebih ramai lagi pelajar terutama yang akan menduduki SPM untuk memberi tuisyen percuma. "Kita tahu di bandar sana mana ada percuma. Itu untuk keluarga kaya raya tetapi ini milik pelajar daripada keluarga B40 dan sebagainya dan dapat bantu mereka cemerlang dalam SPM. Itulah tujuan kita," kata Aaron selepas majlis pelancaran Pusat Tuisyen KAMI di Kawasan Rukun Tetangga Taman Sri Serdang, Selangor di sini. Program tersebut memberi fokus kepada enam mata pelajaran teras bagi SPM dan ia dilaksanakan selama setahun.

(Datuk Aaron berkata Pusat Tuisyen KAMI untuk pelajar kurang mampu)


Calon bertanding berperanan tingkatkan peratusan keluar mengundi

KUALA LUMPUR, 13 Ogos- Peratusan keluar mengundi dalam Pilihan Raya Umum Dewan Undangan Negeri (PRU DUN) ke-15 di enam negeri iaitu Kedah, Pulau Pinang, Selangor, Negeri Sembilan, Terengganu dan Kelantan semalam tidak memberangsangkan.Menurut penganalisis politik dan pengajian media UiTM, Prof Madya Dr Sara Chinnasamy, setiap calon dan parti yang bertanding harus memainkan peranan dan mengenali demografik tempat mereka bertanding bagi menarik lebih ramai pemilih berdaftar keluar mengundi."Saya percaya bahawa pada masa yang akan datang calon-calon yang bertanding di kawasan masing-masing perlulah memberi bimbingan, kenal pasti audiens anda, generasi muda dalam pada masa yang sama memberikan bimbingan kepada mereka cara mengundi dalam pilihan raya nanti," kata Sara kepada RTM di sini.

Semalam, Kelantan muncul negeri yang mencatatkan peratusan mengundi terendah 60.96%, diikuti Negeri Sembilan 68.35%.Manakala peratusan mengundi di empat lagi negeri semuanya bawah 75%. Selangor 72%, Pualu Pinang 72.67%, Kedah 73.86% dan Terengganu 74.79%Peratusan ini menunjukkan keterujaan untuk mengundi berkurang dan dapat ditingkatkan pada masa akan datang dengan mengenal pasti lokaliti setiap negeri yang terlibat.

(Prof. Madya Dr Sara berkata calon bertanding berperanan tingkatkan peratusan keluar mengundi)


Penguatkuasaan lebih agresif pastikan kebersihan sungai

(Datuk Onn Hafiz di majlis Program Johor Bersih @Sungai Skudai di Taman Impian Emas)

JOHOR BAHRU, 13 Ogos- Penguatkuasaan lebih agresif akan dilaksana Pihak Berkuasa Tempatan (PBT) di Johor bagi memberi kesedaran kepada masyarakat mengenai kepentingan menjaga kebersihan sungai.Menteri Besar, Datuk Onn Hafiz Ghazi berkata, kerajaan negeri komited memastikan kebersihan sungai menerusi program Johor Bersih.Bagaimanapun, masyarakat setempat juga perlu memainkan peranan menjaga kebersihan sungai yang merupakan aset perlu dipelihara."10 projek dicadang menerusi Rancangan Kawasan Khas (RKK) bagi mengurangkan impak pencemaran sungai."Antaranya, penguatkuasaan tapak pembuangan sampah haram, pembersihan fizikal Sungai Skudai, membina perangkap sampah dan menaik taraf perangkap sampah sedia ada," kata Onn Hafiz dalam sidang media selepas Program Johor Bersih @Sungai Skudai di Taman Impian Emas di sini.Beliau juga memberi amaran, mereka yang sengaja membuat sampah boleh diberi notis awal, didenda atau ditahan.Onn Hafiz kecewa kerana masih banyak sampah dikutip termasuk penemuan bangkai binatang meskipun kerap melakukan program Johor Bersih.Sejak dua tahun lalu, lebih 30 tan sampah dikutip di sepanjang jajaran Sungai Skudai.

(Datuk Onn Hafiz berkata penguatkuasaan lebih agresif pastikan kebersihan sungai)


(Datuk Onn Hafiz Ghazi berkata, antara pengisian dalam rangka kerja Green Deal ialah agenda Johor Bersih)

JOHOR BAHRU, 13 Ogos- Rangka kerja Johor 'Green Deal' bakal dilancarkan semasa persidangan Asia-Pacific Climate Week (APCW 2023) Johor pada 13 hingga 17 November nanti.Pelan itu merupakan sebahagian daripada hala tuju kelestarian untuk masa depan yang lebih mampan dan hijau.Menteri Besar, Datuk Onn Hafiz Ghazi berkata, antara pengisian dalam rangka kerja Green Deal ialah agenda Johor Bersih.Kerjasama erat dijalinkan bersama bekas Menteri Besar, Datuk Seri Hasni Mohammad berkenaan cadangan menubuhkan Pusat Kelestarian Johor ke arah menjadikan negeri itu pemacu agenda kelestarian serantau."Juga nak kongsikan bahawa kita akan mengambil kesempatan untuk melancarkan Johor Green Deal dari segi pelan lestari kami untuk masa depan yang hijau dan kami bekerja rapat dengan Datuk Hasni berkenaan Pusat Lestari Johor," kata Onn Hafiz dalam sidang media Pusat Konvension Antarabangsa, Persada Johor, di sini.

(Datuk Onn Hafiz berkata Johor behasrat jadi pemacu agenda kelestarian serantau)


Eksplorasi perkasa pembudayaan prinsip Rukun Negara

(Datuk Aaron berucap di majlis merasmikan pelancaran Ekplorasi Rukun Negara)

KUALA LUMPUR, 13 Ogos- Eksplorasi Rukun Negara dilancarkan bagi memperkasakan pembudayaan prinsip Rukun Negara di semua peringkat.Menteri Perpaduan Negara, Datuk Aaron Ago Dagang berkata, ia selaras cadangan kementerian agar lafaz ikrar Rukun Negara dilaksanakan dalam setiap program rasmi kerajaan."Hari ini adalah hari bersejarah pada kita dan juga Kementerian Perpaduan Negara. Kita hidupkan kembali Rukun Negara ini, sebab kalau dulu tahun 70-an, 80-an, memang Rukun Negara memang dilafazkan di semua sekolah. Setiap hari pertama, setiap minggu masa majlis perhimpunan," kata Aaron kepada media selepas merasmikan pelancaran Ekplorasi Rukun Negara di sini. Pelbagai program seperti Dialog Anak Muda, Muzikal Eksplorasi Rukun Negara dan Kapsul Suara Anak Malaysia dianjurkan, melibatkan penyertaan pelbagai lapisan masyarakat.Menurut beliau, KPN bersetuju agar sesi lafaz ikrar Rukun Negara dibaca penuh bermula dengan mukadimah, diikuti lima prinsip Rukun Negara.Aaron turut menyeru generasi kini agar peka dengan Rukun Negara dan menghayati erti sebenar kewujudannya.

(Datuk Aaron ditemu bual selepas merasmikan pelancaran Ekplorasi Rukun Negara)


Istiadat angkat sumpah MB Negeri Sembilan esok

SEREMBAN, 13 Ogos- Istiadat Majlis Angkat Sumpah Menteri Besar Negeri Sembilan akan diadakan esok pada pukul 3.00 petang di Istana Besar Seri Menanti, Kuala Pilah. Menurut Pengerusi Pakatan Harapan (PH) Negeri Sembilan, Datuk Seri Aminuddin Harun, pemilihan menteri besar baharu akan ditentukan oleh pucuk pimpinan parti. Beliau berharap perkara itu dapat diselesaikan segera selaras dengan titah Yang di-Pertuan Besar Negeri Sembilan, Tuanku Muhriz Ibni Almarhum Tuanku Munawir."Itu akan diputuskan peringkat pimpinan parti peringkat pusat. Tuanku Muhriz mahu perkara tersebut disegerakan. Saya tidak menyerahkan nama ini, keputusan berkenaan tertakluk kepada pucuk pimpinan parti. Exco kalau boleh sekali, sekalikan kalau tidak lantik menteri besar dahulu," katanya ketika ditemui pemberita dalam sidang media di sini.Terdahulu, Aminuddin menghadap Tuanku Muhriz bagi memaklumkan perkembangan terkini situasi politik Negeri Sembilan selepas Pilihan Raya Umum Dewan Undangan Negeri ke-15 (PRU DUN ke-15).Keputusan PRU DUN ke-15 Negeri Sembilan membolehkan negeri itu membentuk sebuah kerajaan negeri apabila PH dan Barisan Nasional (BN) menang dengan majoriti dua pertiga daripada 36 buah kerusi Dewan Undangan Negeri (DUN) yang dipertandingkan. PH menang sebanyak 17 kerusi dan BN, 14 kerusi manakala Perikatan Nasional (PN) menang lima kerusi.


Johor kenal pasti tapak baharu pelupusan sampah, tampung tapak terbakar

JOHOR BAHRU, 13 Ogos - Kerajaan negeri akan meneliti tindakan yang boleh diambil termasuk cadangan untuk menggunakan tapak pelupusan sampah baharu bagi menampung sisa pepejal di Tapak Pelupusan Sampah Tanjung Langsat (TPSTL) yang terbakar dua hari lepas.Terdapat tiga kawasan yang telah dikenal pasti iaitu di Pasir Gudang, Seelong di Kulai dan Bukit Payung di Batu Pahat.Pengerusi Jawatankuasa Perumahan dan Kerajaan Tempatan Johor, Datuk Mohd Jafni Md Shukor berkata cadangan itu akan dikemukakan kepada Kementerian Pembangunan Kerajaan Tempatan (KPKT).

“Tempat penempatan sampah bukan di bawah bidang kuasa kerajaan negeri tetapi KPKT, operator yang menguruskan tempat itu juga dilantik oleh kementerian," katanya pada sidang media selepas program Johor Bersih @Sg Skudai di Taman Impian Emas, di sini.Turut hadir, Menteri Besar Johor, Datuk Onn Hafiz Ghazi.Tambah Mohd Jafni, Jawatankuasa Bertindak Rancangan Kawasan Khas (RKK) Sungai Skudai telah ditubuhkan bagi menangani masalah pencemaran di sungai itu.Katanya penempatan setinggan di sepanjang 52 kilometer jajaran Sungai Skudai itu dikenal pasti antara punca sungai berkenaan masih teruk tercemar walaupun kerja pembersihan kerap dilakukan.


Jualan Rahmah: Lebih 80,000 pengguna di Perlis dapat manfaat

ARAU, 13 Ogos- Lebih 83,000 pengguna di Perlis telah menerima manfaat menerusi Jualan Rahmah bagi tempoh April hingga kini.Ini menerusi 45 siri program Jualan Rahmah di seluruh 15 kawasan Dewan Undangan Negeri (DUN) melibatkan 29 lokasi premis perniagaan manakala 16 lagi di luar premis iaitu dewan orang ramai, masjid dan secara bergerak.Menurut Pengarah Kementerian Perdagangan Dalam Negeri dan Kos Sara Hidup (KPDN) Perlis, Norazah Jaapar,  nilai jualan direkodkan lebih RM863,000, setakat 7 Ogos lalu.Katanya, KPDN Perlis memperuntukkan hampir RM510,000 bagi penganjuran Jualan Rahmah."Dalam usaha memperluaskan Jualan Rahmah di peringkat komuniti, KPDN Perlis bekerjasama dengan pemborong tempatan bagi membekalkan barangan keperluan asas yang ditetapkan di setiap lokasi penganjurannya agar dapat memenuhi permintaan masyarakat."Salah satu pemborongnya ialah AMG Group yang kini mempunyai empat cawangan iaitu di Bintong, Arau, Sena dan Kuala Perlis yang sentiasa memberi sokongan kepada KPDN setiap kali penganjuran Jualan Rahmah ini," katanya kepada pemberita pada Program Jualan Rahmah di pekarangan Masjid Darus Salam, Kampung Padang Keria di sini.

(KPDN Perlis memperuntukkan hampir RM510,000 bagi penganjuran Jualan Rahmah)


Selangor cuti umum esok - SUK

SHAH ALAM, 13 Ogos – Kerajaan negeri mengumumkan esok merupakan cuti hari kelepasan am bagi seluruh negeri Selangor.Setiausaha Kerajaan Negeri, Datuk Haris Kasim berkata pengisytiharan itu sempena Pilihan Raya Umum Dewan Negeri Selangor ke-15.“Kerajaan Negeri Selangor bersetuju untuk mengisytiharkan hari Isnin iaitu 14 Ogos ini sebagai cuti Hari Kelepasan Am bagi seluruh negeri Selangor,” katanya menerusi kenyataan hari ini.

Sebelum ini, Pengerusi Pakatan Harapan (PH) yang juga Menteri Besar Selangor, Datuk Seri Amirudin Shari menjelaskan gabungan Perpaduan yang terdiri daripada PH dan Barisan Nasional akan mengisytiharkan Isnin ini sebagai cuti peristiwa sekiranya berjaya memenangi Pilihan Raya Umum Dewan Negeri Selangor ke-15 pada 12 Ogos dan membentuk Kerajaan Negeri Selangor.Terdahulu, cuti umum sempena Pilihan Raya Umum Dewan Undangan Negeri ke-15 (PRU DUN ke-15) turut diisytiharkan di Kedah, Kelantan, Terengganu dan disusuli dengan Negeri Sembilan.Hanya Pulau Pinang yang tidak mengisytiharkan cuti umum sempena PRU DUN ke-15.


Rancakkan sektor pelancongan, kerajaan Melaka komited anjur pelbagai program

PORT DICKSON, 13 Ogos- Kerajaan Melaka komited menganjurkan pelbagai program berskala besar dalam usaha merancakkan sektor pelancongan negeri berkenaan.Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana Melaka, Datuk Rais Yasin berkata pihaknya akan sentiasa membantu semua agensi melaksanakan pelbagai program melibatkan pengunjung dalam dan luar negara."Jadi kita berharap dengan program-program dianjurkan kerajaan Melaka seperti kayak akan dapat mempromosikan dan merancakkan lagi pelancongan di negeri ini."Terdapat peserta kayak berusia lebih 70 tahun. Peserta berkenaan membuatkan saya kagum dengan semangat dibawanya," katanya kepada pemberita pada program pelepasan peserta Adventure Marathon Kayak Trip di Jeti Marina Melaka di Kota Laksamana.Seramai 23 peserta berkayak sejauh 42 kilometer dari Jabatan Laut Malaysia (JLM) di Marina Awam Melaka ke Telok Kemang, Port Dickson sempena pra kempen Tahun Melawat Melaka 2024 (TMM 2024).Semua peserta membawa bendera Melaka sebagai simbolik TMM 2024


Waris mangsa dera di Pasir Gudang dicari - Exco Johor

(Tangkap layar video tular oleh orang awam)

JOHOR BAHRU, 13 Ogos- Pejabat Kebajikan Masyarakat Daerah Johor Bahru sedang mencari waris yang layak bagi memberi perlindungan sementara atau tetap kepada kanak-kanak berusia tujuh tahun yang didera ibu dan rakannya di Pasir Gudang, Johor Bahru, baru-baru ini.Exco Pembangunan Wanita, Keluarga dan Masyarakat Johor, Khairin Nisa Ismail berkata pihaknya sedang mendapatkan maklumat lanjut bagi tujuan penilaian untuk memastikan waris itu layak menjaga mangsa."Kanak-kanak itu sebelum ini dijaga datuk dan neneknya di Kedah sebelum berpindah ke Johor mengikut ibunya setahun lalu."Kanak-kanak itu kini sedang menjalani rawatan di Hospital Sultan Ismail Johor Bahru."Ibu kandung dan rakannya itu kini direman untuk siasatan lanjut.Terdahulu, kes tersebut turut mendapat perhatian orang ramai termasuk isteri Tunku Mahkota Johor, Tunku Ismail Sultan Ibrahim iaitu Che Puan Besar Khaleeda Bustamam.Titah Che Puan Besar Khaleeda, kes penderaan kanak-kanak masih lagi menjadi isu yang memerlukan perhatian serius semua pihak.Baginda berkata kesedaran tentang penderaan kanak-kanak perlu ditingkatkan melalui usaha yang berterusan.

Berita Berkaitan:Kes dera kanak-kanak di Pasir Gudang dapat perhatian Che Puan KhaleedaIbu, teman wanita ditahan dera anak di Pasir Gudang


PRU DUN ke-15 lancar, bukti demokrasi subur di negara ini

KUALA LUMPUR, 13 Ogos- Pilihan Raya Umum Dewan Undangan Negeri ke-15 (PRU DUN ke-15) berlangsung dengan lancar jelas membuktikan demokrasi terus subur di negara ini.Menurut Pensyarah Kanan Fakulti Sains Pentadbiran dan Pengajian Polisi UiTM Negeri Sembilan, Dr Muhamad Fuad Abdul Karim, pengurusan agensi-agensi Kerajaan yang terlibat juga turut dikendalikan dengan baik.Belia berkata pengendalian Suruhanjaya Pilihanraya (SPR) dan Polis Diraja Malaysia (PDRM) sehingga keputusan pilihanraya dapat dikeluarkan dalam masa yang cepat dapat meningkatkan keyakinan rakyat terhadap SPR dan PDRM.

(Pensyarah Kanan Fakulti Sains Pentadbiran dan Pengajian Polisi UiTM Negeri Sembilan, Dr Muhamad Fuad Abdul Karim)

PRU DUN Ke-15 jelas memaparkan demokrasi di Malaysia berada dalam landasan yang baik sekali gus penglibatan rakyat dalam pilihan raya kali ini turut membanggakan."Walaupun pada awalnya nampak agak perlahan, tetapi rakyat telah mengambil peluang untuk terlibat dalam pilihan raya. Dalam masa yang sama, mereka menjadi sejarah dalam pilihan raya, PRU DUN ke-15 ini dan bagaimana kita hendak menyuburkan demokrasi ini menjadi lebih baik. Pihak parti politik atau pun pihak yang memegang kuasa perlu mementingkan kehendak dan keperluan rakyat berbanding kepentingan keperluan kuasa untuk parti ataupun meneruskan legasi parti", katanya.Beliau berkata demikian selepas menjadi tetamu dalam program terbitan RTM di Angkasapuri.


Chow Kon Yeow angkat sumpah Ketua Menteri Pulau Pinang

(Tun Ahmad Fuzi Abdul Razak menyampaikan watikah pelantikan sebagai Ketua Menteri kepada Chow Kon Yeow di Seri Mutiara/BERNAMA)

GEORGE TOWN, 13 Ogos- Pengerusi Pakatan Harapan Pulau Pinang Chow Kon Yeow mengangkat sumpah sebagai Ketua Menteri Pulau Pinang bagi penggal kedua.

Beliau yang juga Ahli Dewan Undangan Negeri (ADUN) Padang Kota melafazkan sumpah memegang jawatan itu di hadapan Yang DiPertua Negeri, Tun Ahmad Fuzi Abdul Razak pagi tadi.

(Chow Kon Yeow menandatangani watikah pelantikan Ketua Menteri disaksikan Setiausaha Kerajaan Negeri P.Pinang Datuk Mohd Sayuthi Bakar/BERNAMA)

Beliau yang ditemani isteri, Tan Lean Kee , menandatangani watikah lantikan jawatan tersebut.Turut hadir dalam majlis tersebut, mantan Ketua Menteri Pulau Pinang, Lim Guan Eng, bersama isteri, Setiausaha Kerajaan Negeri, Datuk Mohd Sayuthi Bakar dan kepimpinan kanan parti politik negeri.Kon Yeow mendapat 8261 undi dengan majoriti 7,116 menewaskan calon Perikatan Nasional (PN), H’Ng Khoon Leng yang memperoleh 1,145 undi dalam Pilihan Raya Umum Dewan Undangan Negeri ke-15 (PRU DUN ke-15) yang berlangsung semalam.Beliau dilantik sebagai Ketua Menteri Pulau Pinang yang baharu selepas gabungan PH-BN memenangi 29 kerusi daripada 40 kerusi Dewan Undangan Negeri (DUN).


Tapak perkhemahan khas karavan akan diwujudkan - MBMB

KOTA LAKSAMANA, 13 Ogos- Melaka bakal mewujudkan tapak perkhemahan khas karavan pertama di negeri itu bagi menambah daya tarikan pelancong menjelang Tahun Melawat Melaka (TMM) 2024.Datuk Bandar Majlis Bandaraya Melaka Bersejarah (MBMB), Datuk Shadan Othman berkata lokasi bersesuaian telah dikenal pasti iaitu di Bukit Serindit, yang mampu memuatkan sehingga 50 kenderaan itu pada satu-satu masa.Pihaknya juga akan menyediakan kemudahan tempat pengecasan kenderaan elektrik dan menaik taraf fasiliti di kawasan berkenaan.Perbincangan bersama pemilik dan persatuan karavan juga telah dilakukan dan tapak tersebut dijangka dapat digunakan menjelang November ini."Alhamdulillah saya menerima komen yang baik daripada persatuan tersebut dan mereka turut memberi pandangan supaya meletakkan perkara asas seperti lampu dan air. Cadangan supaya tempat rekreasi disediakan turut diutarakan mereka. Ia penting kerana persatuan itu hadir ke tapak berkenaan bersama keluarga mereka," katanya kepada pemberita pada acara pelepasan peserta Adventure Marathon Kayak Trip di Jeti Marina Melaka di sini.Acara kayak sejauh 42 kilometer yang mengambil masa kira-kira 13 jam itu akan berakhir di Port Dickson.Turut hadir, Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana Negeri Melaka, Datuk Rais Yasin.

(Perbincangan bersama pemilik dan persatuan karavan juga telah dilakukan dan tapak tersebut dijangka dapat digunakan menjelang November ini)


Melaka bakal jadi pusat perhimpunan pelukis karikatur dunia - PEDUKAR

BANDA HILIR, 13 Ogos - Melaka bakal dijadikan pusat perhimpunan kepada pelukis karikatur dari seluruh dunia setiap tahun.Ini sekali gus menarik pelukis antarabangsa untuk berkarya di negeri bersejarah itu.Itu hasrat Pertubuhan Dunia Karikatur Malaysia (PEDUKAR) berikutan status Melaka sebagai Tapak Warisan Dunia (UNESCO).Pengerusinya, Mohd Khairul Anuar A.Rahman berkata ia juga akan menjadi medan perhimpunan kepada pelukis tempatan dan antarabangsa memperkenalkan lukisan serta karya masing-masing.

"Melaka salah satu negeri di bawah UNESCO, terdapat bangunan-bangunan bersejarah jadi bila Melaka Bandaraya Bersejarah dan festival karikatur ini pun festival karikatur yang bersejarah yang tidak pernah dibuat sepanjang sejarah industri karikatur Malaysia dan ini adalah yang pertama," katanya.Beliau ditemui pemberita selepas perasmian Festival Karikatur Malaysia yang disempurnakan Seniman Diraja, Datuk Mohammad Nor Khalid atau Datuk Lat, di sini.Festival tersebut menghimpunkan lebih 77 karya daripada 77 karikatur melibatkan pelukis tempatan dan antarabangsa antaranya Indonesia, Argentina dan Jerman.Sementara itu, usaha mengangkat karya pelukis karikatur ke khalayak masyarakat menerusi festival yang diadakan itu disambut baik beberapa pelukis kartun dan komik negara."Karikatur ini, macam saya seorang pelukis komik dan kartun, belum tentu saya boleh buat karikatur. Saya boleh melukis watak-watak yang terkenal macam kampung boy semua itu yang ada dibuat dalam buku dan juga animasi tapi belum tentu saya boleh buat karikatur-karikatur ini."Kita kena buat seseorang yang kita lukis itu macam dia tapi ada lucu sedikit, dalam bentuk bergurau senda. Apa yang kita boleh lihat disini banyak lukisan-lukisan daripada pelukis yang sungguh matang," kata Seniman Diraja, Datuk Mohammad Nor Khalid atau Datuk Lat.Sementara itu, kartunis selebriti, Abdul Rahim Muda atau Imuda berkata kartun dan juga karikatur merupakan dua pandangan yang berbeza."Apa itu karikatur, dia sangat berbeza dengan kartun dan itu yang orang tidak tahu, cuma orang tahu kartun dan karikatur adalah memek muka wajah potret yang dikartunkan."Saya harap para peminat karikatur walaupun mereka tidak tahu apa itu karikatur, harap datang ke sini (festival) dan menyaksikan sendiri karikatur-karikatur Malaysia dan luar negara untuk tatapan mereka," katanya.


Kes dera kanak-kanak di Pasir Gudang dapat perhatian Che Puan Khaleeda

JOHOR, 13 Ogos- Kes dera seorang kanak-kanak berusia tujuh tahun di Pasir Gudang baru-baru ini telah mendapat perhatian orang ramai termasuk isteri Tunku Mahkota Johor, Tunku Ismail Sultan Ibrahim iaitu Che Puan Besar Khaleeda Bustamam.Titah Che Puan Besar Khaleeda, kes penderaan kanak-kanak masih lagi menjadi isu yang memerlukan perhatian serius semua pihak.Baginda berkata kesedaran tentang penderaan kanak-kanak perlu ditingkatkan melalui usaha yang berterusan."Setiap bantuan kecil yang dihulurkan, memberi impak besar dalam melindungi hak serta masa depan kanak-kanak."Saya ingin mengucapkan terima kasih kepada semua pihak terlibat termasuk penduduk setempat atas tindakan pantas mereka membantu menyelamatkan mangsa insiden berkenaan."Tindakan mereka membuktikan betapa pentingnya komuniti setempat bersatu menjaga kesejahteraan dan keselamatan golongan kanak-kanak di negara ini," titah Che Puan Besar Khaleeda menerusi Facebook.Terdahulu, video seorang kanak-kanak dengan kesan kecederaan teruk dipercayai didera oleh ibunya dan rakan serumah tular di media sosial.Kanak-kanak itu telah dibawa ke hospital untuk rawatan lanjut.Kedua-dua suspek juga telah ditahan polis untuk siasatan lanjut.

(Foto YAM Che' Puan Besar Khaleeda)

Berita Berkaitan:Ibu, teman wanita ditahan dera anak di Pasir Gudang


Ibu, teman wanita ditahan dera anak di Pasir Gudang

PASIR GUDANG, 13 Ogos- Polis telah menahan dua orang wanita semalam bagi membantu siasatan berhubung kes penderaan seorang kanak-kanak lelaki berusia tujuh tahun.Insiden berlaku di sebuah rumah di kawasan Bandar Layang Kasa, Pasir Gudang, Johor.Ketua Polis Johor, Datuk Kamarul Zaman Mamat berkata pihaknya telah menahan ibu mangsa berusia 27 tahun dan kenalannya yang juga warga asing berumur 30 tahun.Pihak polis turut merampas dua batang rotan."Kedua-dua suspek tidak mempunyai rekod jenayah lampau."Kes disiasat dibawah Seksyen 31(1)(a) Akta Kanak-kanak 2001."Jika sabit kesalahan boleh dihukum penjara tidak melebihi 20 tahun atau denda tidak melebihi RM50,000 atau kedua-duanya."Ibu mangsa ditahan reman di bawah Seksyen 117 Kanun Prosedur Jenayah (KPJ) selama enam hari mulai semalam hingga 17 Ogos 2023."Manakala kenalan ibu mangsa ditahan selama tujuh hari mulai semalam hingga 18 Ogos 2023."Mangsa yang cedera telah dirujuk ke Hospital Sultan Ismail Johor Bahru untuk rawatan lanjut," katanya menerusi kenyataan.Tambahnya, Polis Diraja Malaysia (PDRM) Johor mengucapkan terima kasih kepada orang ramai yang telah menyalurkan maklumat sehingga mangsa berjaya diselamatkan. PDRM Johor komited untuk terus bekerjasama dengan masyarakat bagi membendung sebarang kejadian jenayah.

(Tangkap layar video tular oleh orang awam)


Program Citra Minda Inter-generasi, eratkan hubungan dua generasi

LABUAN, 12 Ogos- Program Citra Minda Inter-generasi dilaksana bagi memberi kesedaran kepada golongan muda dan warga emas mengenai keperluan menjalankan aktiviti secara bersama dan bermasyarakat.Program itu telah berlangsung di Dewan Kompleks Darul Kifayah Labuan, pagi tadi.Ia melibatkan hampir 50 warga emas daripada Pusat Aktiviti Warga Emas Labuan (PAWE) dan 70 kanak-kanak daripada Kompleks Darul Kifayah Labuan.Menurut Pengarah Jabatan Kebajikan Malaysia Labuan, Ansharey Matarshad berkata program itu merupakan salah satu medium pelaksanaan yang berkesan bagi memberi kesedaran kepada golongan muda dan warga emas mengenai kepentingan bermasyarakat.Program itu merupakan aktiviti tetap yang dilaksana di bawah Jawatankuasa Pembangunan Warga Emas Negeri (JPWEN) selaras dengan strategi ke lima yang terkandung dalam Dasar Warga Emas Negara iaitu penglibatan dan kesepaduan antara generasi."Kita lihat warga emas ini kebanyakannya, sangat berpengalaman dan aktiviti yang dilaksanakan bersifat kerjasama antara warga emas dan kanak-kanak. Ini sekali gus dapat mengeratkan hubungan silaturrahim dan juga memberikan golongan muda ini pendedahan dan ilmu menerusi pengalaman warga emas ini," kata Ansharey kepada pemberita, pagi tadi.

(Pengarah Jabatan Kebajikan Malaysia Labuan, Ansharey Matarshad)

Tambahnya, program seumpama itu akan terus dilaksana bagi menanam rasa hormat-menghormati yang kian terhakis dalam kalangan generasi masa kini.Majlis dirasmikan oleh Timbalan Ketua Pegawai Eksekutif (Pengurusan) Perbadanan Labuan, Datuk Dr. Othman Che Jusoh.


Kes kematian pemandu teksi, suspek kini dalam tahanan polis

KUALA NERUS, 12 Ogos- Suspek yang dipercayai terbabit dengan kematian seorang pemandu teksi kini ditahan reman selama tujuh hari bermula semalam.Lelaki berusia 29 tahun kini berada di Hospital Sultanah Nur Zahirah (HSNZ) Kuala Terengganu kerana turut mengalami kecederaan parah.Ketua Polis Terengganu, Datuk Mazli Mazlan berkata pihaknya tidak dapat melakukan soal siasat terhadap suspek memandangkan keadaannya masih lemah.Kes disiasat mengikut Seksyen 302 Kanun Keseksaan yang membawa hukuman mati mandatori jika sabit kesalahan."Suspek kini dalam keadaan lemah kerana suspek mengalami kecederaan yang agak serius. Terdapat tusukan alatan tajam yang mengenai tulang belikat sehingga hampir menyentuh paru-parunya, selain itu ada kesan kelaran di bahu sebelah kiri.Jadi, memandangkan suspek dalam keadaan yang tidak mengizinkan, kita tidak dapat jalankan siasatan pada masa ini. Bagaimanapun, suspek dalam kawalan polis di HSNZ," kata Mazli kepada pemberita selepas meninjau pengundian di Sekolah Kebangsaan Tok Jembal, di sini. Semalam, seorang lelaki ditemui meninggal dunia dalam kejadian berhampiran Klinik Kesihatan Seberang Takir, Kuala Nerus.Mangsa yang berusia 51 tahun itu ditemui di tempat duduk belakang dalam sebuah teksi dengan keadaan berlumuran darah.

(Ketua Polis Terengganu, Datuk Mazli Mazlan/BERNAMA)


40% rakyat Kelantan keluar mengundi setakat 1 tengah hari

TUMPAT, 12 Ogos- Proses pengundian bagi Pilihan Raya Umum Dewan Undangan Negeri ke-15 (PRU DUN ke-15) di Kelantan setakat ini dilaporkan berjalan lancar dan aman.Ketua Polis Kelantan, Datuk Muhamad Zaki Harun berkata hasil tinjauan yang dilakukan menerusi udara dan darat mendapati keadaan terkawal.Beliau berkata, setakat pukul 1.00 tengah hari tadi, Kelantan mencatat 40 peratus pengundi keluar mengundi."Angka tersebut tidak begitu tinggi berbanding negeri lain, namun pengundi dijangka akan keluar pada sebelah petang."Kesesakan jalan raya serta di tempat pengundian tidak berlaku dan pengundi boleh keluar mengundi dengan baik," katanya kepada pemberita ketika melakukan tinjauan di pusat mengundi di N03 Dewan Undangan Negeri (DUN) Pasir Pekan di Sekolah Menengah Kebangsaan (SMK) Agama Falahiah, Tumpat.Muhamad Zaki menasihatkan semua rakyat Kelantan agar tidak melakukan sebarang provokasi sehingga penjumlahan undi.


Maritim Malaysia tahan tiga nelayan Thailand dan tekong tempatan

KUALA KURAU, 12 Ogos - Tiga nelayan warga Thailand dan seorang tekong tempatan ditahan selepas bot yang dinaiki mereka diperiksa Agensi Penguatkuasaan Maritim Malaysia (Maritim Malaysia).Penahanan itu hasil rondaan rutin pasukan operasi di perairan Kerian dan Larut Matang di kedudukan 1.6 batu nautika barat daya Kuala Kurau, Perak kira-kira pukul 1.30 petang Jumaat.Pengarah Zon Maritim Kuala Kurau, Komander Maritim Mohd Najhan Azman Hamid berkata, pemeriksaan lanjut mendapati bot berkenaan memiliki lesen sah namun tidak memiliki kebenaran menggunakan kru warga asing daripada Ketua Pengarah Perikanan Malaysia.Jelasnya, tiga nelayan warga Thailand termasuk tekong, masing-masing berumur 55 hingga 59 tahun memiliki dokumen pengenalan diri berada di atas bot.Kesemua nelayan, bot dan peralatan menangkap ikan ditahan dan dibawa ke jeti Zon Maritim Kuala Kurau untuk tindakan lanjut.Kes disiasat bawah Seksyen 8 (b) Akta Perikanan 1985 kerana melanggar syarat lesen iaitu tidak memiliki kebenaran menggunakan kru warga asing secara sah.


Jangan kongsi kandungan berbaur kebencian terhadap institusi diraja - MCMC

CYBERJAYA, 12 Ogos- Orang ramai diingatkan agar tidak memuat naik atau berkongsi sebarang kandungan mahupun pandangan berbaur kebencian serta penghinaan membabitkan institusi diraja di media sosial dan aplikasi pemesejan.Suruhanjaya Komunikasi dan Multimedia Malaysia (MCMC) memberitahu akan terus membuat pemantauan bagi membendung penyebaran maklumat yang tidak sahih serta kenyataan bersifat jelik berhubung perkara itu."Ia susulan perkongsian oleh individu tidak bertanggungjawab yang menyebarkan kandungan yang berbentuk penghinaan terhadap institusi diraja."Sebarang perkongsian kandungan bersifat palsu, jelik dan mengancam merupakan satu kesalahan di bawah Seksyen 233 Akta Komunikasi dan Multimedia (AKM) 1998."Jika sabit kesalahan boleh didenda maksimum RM50,000 atau penjara setahun atau kedua-duanya sekali."Tindakan penguatkuasaan bersama Polis Diraja Malaysia (PDRM) akan diambil terhadap mereka yang terlibat mengikut peruntukan undang-undang sedia ada demi melindungi ketenteraman dan kepentingan masyarakat."Sebarang aduan mengenainya boleh dilaporkan terus kepada MCMC di pautan https://aduan.mcmc.gov.my dan PDRM.


Lebih 4,000 polis terlibat pilihan raya di Negeri Sembilan

SIKAMAT, 12 Ogos- Seramai 1,040 orang anggota dan pegawai polis dari kontinjen negeri lain turut membantu melancarkan proses pengundian pilihan raya di Negeri Sembilan.Ketua Polis Negeri Sembilan, Datuk Ahmad Dzaffir Mohd Yusoff berkata proses pilihan raya setakat ini berjalan dengan lancar dan pihaknya tidak menerima sebarang laporan setakat pukul 11.00 pagi tadi."Setakat ini pilihan raya berjalan lancar dan baik serta terkawal. Setakat ini kami tidak menerima sebarang maklumat atau kekacauan yang berlaku semasa proses pilihan raya," katanya kepada pemberita di pusat pengundian Sekolah Menengah Kebangsaan (SMK) Datuk Haji Mohd Redza di sini.Hadir sama, Pengarah Jabatan Siasatan Jenayah Komersial, Datuk Seri Ramli Mohamed Yoosuf yang turut meninjau ke pusat pengundian di sekitar Seremban.Seramai 4,200 anggota dan pegawai digerakkan bagi melancarkan proses pilihan raya kali ini di Negeri Sembilan.Dalam pada itu, beliau turut menasihatkan pengundi untuk keluar awal dan menunaikan tanggungjawab masing-masing sebagai pemilih.

(Seramai 4,200 anggota dan pegawai digerakkan bagi melancarkan proses pilihan raya kali ini di Negeri Sembilan.)


YDP Agong, Permaisuri berangkat ke Istiadat Pentauliahan Tengku Ahmad Ismail di RMAS, London

KUALA LUMPUR, 12 Ogos - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah berangkat ke Istiadat Perbarisan Sovereign’s Parade Pentauliahan paduka anakanda Tengku Ahmad Ismail Mu'adzam Shah di United Kingdom (UK), pada Jumaat.Menurut hantaran di Facebook Istana Negara hari ini, Pemangku Raja Pahang Tengku Mahkota Tengku Hassanal Ibrahim Alam Shah dan paduka anakanda-anakanda Seri Paduka berdua turut berangkat pada istiadat yang diadakan di Royal Military Academy Sandhurst (RMAS), London. Keberangkatan Al-Sultan Abdullah ke istiadat itu disambut Ketua Staf Pertahanan UK, Jeneral Sir Patrick Sanders.

Pada istiadat tersebut, Seri Paduka turut diberi penghormatan menerima Tabik Hormat Diraja diiringi lagu Negaraku.Tengku Ahmad telah melengkapkan latihan ketenteraan di RMAS selama setahun bermula 11 Ogos 2022.Al-Sultan Abdullah turut menjalani latihan ketenteraan di RMAS dari 1978 hingga 1979 dan ditauliahkan oleh mendiang Ratu Elizabeth II pada 1980.RMAS adalah sebuah institusi latihan ketenteraan tersohor dunia yang terkenal dalam pembangunan kepimpinan dan latihan asas ketenteraan serta pegawai tentera darat.


MDKT siasat video tular anggota guna kekerasan kepada orang awam

(Tangkap layar video tular/FB Otai JOHOR)

KOTA TINGGI, 12 Ogos- Majlis Daerah Kota Tinggi (MDKT) sedang menjalankan siasatan terhadap seorang anggota penguatkuasanya yang didakwa menggunakan kekerasan terhadap orang awam di sini menerusi video tular di media sosial baru-baru ini.Unit Perhubungan Awam dan Korporat MDKT memaklumkan, pihaknya memandang serius kejadian itu dan tindakan akan diambil jika anggota terbabit didapati bersalah."MDKT sentiasa memberi perhatian serius terhadap isu salah laku anggota. Jika didapati bersalah, tindakan akan diambil sejajar peruntukan undang-undang sedia ada," menurut kenyataan.

Sejak semalam tular sebuah rakaman kamera litar tertutup (CCTV) yang memaparkan anggota penguatkuasa melakukan kekerasan dengan memukul kepala dan menendang kaki seorang lelaki dipercayai peniaga warga asing.


Pengundi digesa keluar mengundi awal - Anwar

KUBANG SEMANG,12 Ogos- Perdana Menteri, Datuk Seri Anwar Ibrahim telah selesai menunaikan tanggungjawab mengundi di Sekolah Kebangsaan (SK) Seri Penanti bagi Dewan Undangan Negeri (DUN) N11 Permatang Pasir.Beliau tiba bersama isteri, Datuk Seri Wan Azizah Wan Ismail pada pukul 9.20 pagi dan selesai mengundi pada pukul 9.45 pagi.Menurut Anwar, beliau menggesa semua pengundi untuk keluar awal bagi menunaikan tanggungjawab sebagai pengundi."Daripada pemantauan kita setakat ini, suasana di keenam-enam negeri berada dalam keadaan baik dan tenang."Saya minta pengundi melaksanakan tanggungjawab masing-masing. Musim kempen sudah selesai, jadi mari kita kembali menjalankan silaturahim."Mengundi dengan aman, harap keluar awal dan jangan tangguh tanggungjawab untuk mengundi lebih awal."Kerajaan persekutuan akan menjalankan tugas seperti biasa esok dan keputusan terbabit akan menentukan pimpinan kerajaan negeri," katanya kepada pemberita di sini.


Malaysia terima pelaburan RM5.2 bilion dari China dan Singapura - Fahmi

KUALA LUMPUR, 12 Ogos- Menteri Komunikasi dan Digital, Fahmi Fadzil mengumumkan Malaysia memperoleh pelaburan sebanyak RM5.2 bilion dalam sektor ekonomi digital dari China dan Singapura.Beliau memaklumkan daripada jumlah itu pelaburan RM3 bilion diraih dari China, manakala RM2.2 bilion diperoleh dari Singapura."Saya ingin mengumumkan berita baik. Malaysia telah raih komitmen pelaburan sebanyak RM5.2 bilion dari China dan Singapura," katanya menerusi media sosialnya malam tadi.Untuk perbandingan, pelaburan dalam sektor ekonomi digital yang dibawa masuk oleh kementerian itu pada setengah tahun pertama 2022 adalah RM7.5 bilion, manakala pada setengah tahun pertama 2023 adalah RM28.4 bilion. "Ini bermakna, ada kenaikan sebanyak 279% berbanding tempoh yang sama tahun lepas. "Insya-Allah Malaysia di landasan yang tepat!," tambahnya.


SSPA: Lebih 60 peratus cadangan berkaitan gaji, elaun dan kemudahan

PUTRAJAYA, 11 Ogos - Sebanyak 64 peratus daripada 30,155 cadangan yang dikemukakan penjawat awam menerusi kajian Sistem Saraan Perkhidmatan Awam (SSPA), berkaitan struktur gaji, elaun dan kemudahan penjawat awam.Ketua Pengarah Perkhidmatan Awam Datuk Dr Zulkapli Mohamed berkata cadangan berkaitan gaji dan elaun merekodkan peratusan tertinggi, iaitu masing-masing 23 peratus.Jelasnya kesemua cadangan ini diterima menerusi 15,495 responden yang terdiri pelbagai skim perkhidmatan sektor awam di seluruh negara telah mengambil bahagian dalam kajian SSPA Fasa 1, yang bermula dari 26 Julai sehingga 9 Ogos 2023."Jadi kita harapkan dalam waktu terdekat ini sehingga bulan Oktober atau awal Januari 2024 kemungkinan ada pengumuman yang akan dibuat Perdana Menteri, Datuk Seri Anwar Ibrahim", katanya pada Sidang media khas di sini.Menurut Zulkapli, JPA juga bersetuju mempercepatkan tempoh kajian itu selari dengan saranan Perdana Menteri, Datuk Seri Anwar Ibrahim yang mahukan kerajaan memberi fokus terhadap struktur gaji dan elaun penjawat awam."Ini yang ditekankan oleh Perdana Menteri untuk JPA dan semua KSU supaya memberikan pertimbangan agar gaji penjawat awam ini dapat diberikan sedikit kenaikan ataupun dari segi elaun dan sebagainya."Ini bertujuan supaya mereka (penjawat awam)dapat menikmati hidup yang agak selesa berbanding keadaan sekarang kerana kos hidup yang agak tinggi", kata Zulkapli.Pada 14 Julai lepas, Jabatan Perkhidmatan Awam (JPA) dalam satu kenyataan memaklumkan, kerajaan bersetuju mengkaji semula sistem saraan perkhidmatan awam dengan mengambil kira peningkatan kos sara hidup dan tiada semakan dibuat sejak 2002.

(Ketua Pengarah Perkhidmatan Awam Datuk Dr Zulkapli Mohamed/FOTO RTM)


Calon BN Kemasik saman fitnah ‘Razak Bidin’ dan ‘Karl Polo’

(Mohd Khairi Afiq Mohd Yusof menunjukkan laporan polis yang dibuatnya di Kuala Terengganu)

KUALA TERENGGANU, 11 Ogos- Calon Parti Barisan Nasional (BN), Mohd Khairi Afiq Mohd Yusof bagi DUN N29 Kemasik membuat satu laporan polis di Ibu pejabat Polis daerah Kemaman berhubung hantaran di laman media sosial Facebook oleh dua invididu yang mempunyai niat menjejaskan imejnya.Hantaran yang tular di media sosial oleh pengguna akaun ‘Razak Bidin’ dan ‘Karl Polo’ itu mendakwa beliau telah berkomplot dengan seorang wanita bernama Ezza Suria Muda untuk menjatuhkan imej calon Pas DUN Kemasik.Mohd Khairi Afiq berkata, susulan hantaran dua individu tersebut beliau telah mendapat kecaman serta hilang kepercayaan oleh sesetengah pengundi yang mempercayai berita palsu yang mengaitkan dirinya itu."Seperti mana yang telah diterangkan dalam hantaran saya dalam Facebook sebelum ni pun saya tidak ada sebarang kaitan dan apa yang dilakukan sebelum ini berkenaan akuan sumpah semua itu adalah sebahagian daripda saya punya tanggungjawab sebagai pesuruhjaya sumpah,"katanya.Jelasnya, beliau mengakui ada menandatangani surat akuan bersumpah yang dibawa oleh pelanggannya iaitu Ezza Suria pada 27 Ogos lalu selepas segala dokumen yang diperlukan untuk disahkan adalah lengkap.Jelasnya, sebagai seorang Pesuruhjaya Sumpah, beliau tidak pernah terlibat dengan kandungan dokumen yang ditandatangani sebaliknya ia adalah tanggungjawab deponen sepenuhnya. Sebelum ini, seorang kontraktor wanita tampil membuat pengakuan mendakwa digantung tidak bertali oleh suaminya yang merupakan calon sebuah parti politik yang bertanding dalam Pilihan Raya Negeri (PRN) Terengganu.Wanita berusia 38 tahun itu mendedahkan sehingga kini tidak mengetahui status hubungannya dengan pemimpin politik berkenaan selepas lelaki itu bertindak mendiamkan diri serta cuba mengelak setiap kali diajak berbincang.


Panel tiga hakim tolak rayuan Najib gugurkan peguam Tommy Thomas

PUTRAJAYA, 11 Ogos- Datuk Seri Najib Razak gagal dalam rayuannya hari ini untuk menggugurkan dua peguam Tetuan Tommy Thomas daripada mewakili bekas Peguam Negara Tan Sri Tommy Thomas dalam kes saman RM1.9 juta yang dikemukakan oleh bekas perdana menteri itu.Panel tiga hakim Mahkamah Rayuan terdiri daripada Datuk Hanipah Farikullah, Datuk Azimah Omar dan Datuk Azhahari Kamal Ramli sebulat suara menolak rayuan Datuk Seri Najib untuk menggugurkan Alan Adrian Gomez dan Mervyn Lai Wei Shiung daripada mewakili Tan Sri Tommy Thomas.Hakim Hanipah berkata tiada kaitan antara kedua-dua peguam cara itu dan punca tindakan Datuk Seri Najib dalam saman tersebut.Kedua-dua peguam cara itu akan dapat mengekalkan kebebasan profesional mereka dan bertindak demi kepentingan terbaik pentadbiran keadilan.Hakim Hanipah berkata mahkamah mendapati tiada kesilapan yang membolehkan rayuan berhubung keputusan hakim Mahkamah Tinggi yang menolak permohonan Datuk Seri Najib pada 19 Ogos tahun lepas untuk melucutkan kelayakan peguam itu.


Kempen sejuta Al-Quran: 300,000 naskah akan mula diagih ke seluruh dunia

PUTRAJAYA, 11 Ogos - Sebanyak 300,000 naskhah terjemahan al-Quran dalam 10 bahasa telah siap dicetak melalui Kempen Sejuta Naskhah al-Quran sebagai tindakan membantah tindakan Islamophobia kumpulan anti-Islam dan ultra nasionalis di Denmark membakar kitab suci tersebut.Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar berkata, kesemua naskhah ini akan diagihkan ke seluruh dunia mulai 16 September ini."Ini merupakan tindakan secara berhemah. Maknanya, tiada sebarang unsur keganasan."Secara hikmahnya, apabila Quran dibakar, maka kita keluarkan, terbitkan dan kita agihkan", katanya kepada pemberita selepas menyempurnakan Majlis Pelepasan Kontena Kempen Infak Dan Wakaf 1 Juta al-Quran di sini.Kontena berkenaan akan dipandu ke empat lokasi mengikut zon iaitu Pulau Pinang, Negeri Sembilan/Melaka serta Pahang dan berakhir di Selangor bagi mempergiat promosi kempen dalam mengumpul dana percetakan al-Quran.Tambahnya, kempen ini akan berjalan selama dua tahun melalui dua fasa yang menyasarkan 500,000 naskhah bagi setiap fasa.Lebih 20 negara akan menerima al-Quran berkenaan melibatkan negara-negara seperti Eropah, Afrika Barat, Afrika Timur, Amerika Selatan dan juga Asia.

(Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar/FOTO RTM)


PM terima kunjungan hormat Menteri Luar China di Pulau Pinang

GEORGE TOWN, 11 Ogos- Perdana Menteri, Datuk Seri Anwar Ibrahim hari ini menerima kunjungan hormat  Menteri Luar China, Wang Yi yang mengadakan lawatan ke negara ini dalam usaha meningkatkan kerjasama pertahanan dua hala.Dalam kunjungan itu, mereka turut mengadakan pertemuan empat mata yang berlangsung selama 25 minit di Hotel Eastern and Oriental, George Town bermula pukul 3.17 petang tadi.Kemudian, satu mesyuarat bersama barisan menteri turut dijalankan.Antara yang terlibat, Menteri Luar, Datuk Seri Dr Zamry Abdul Kadir: Menteri Pelancongan , Seni dan Budaya (MOTAC), Datuk Seri Tiong King Sing: Menteri Pengangkutan, Anthony Loke; Menteri Sains, Teknologi dan Inovasi, Chang Lih Kang dan Ketua Menteri Pulau Pinang, Chow Kon Yeow.Pertemuan itu menandakan kepentingan hubungan perdagangan dua hala antara kedua-dua negara yang menyaksikan China kekal sebagai rakan dagang terbesar negara sejak 2009 dengan jumlah perdagangan sebanyak RM488 billion pada tahun lalu.Daripada segi pelaburan, negara itu merupakan pelabur langsung asing terbesar Malaysia pada 2022 dengan pelaburan bernilai RM55.16 billion.Sementara itu, jumlah eksport China turut meningkat 9.4%  kepada RM210.62 billion pada tahun lalu dan nilai import juga menunjukkan peningkatan 20.7% kepada RM276.50 billion pada tahun sama.


Hanya 24 peratus Melayu sokong kerajaan, Anwar anggap analisis 'cacat'

BALIK PULAU, 11 Ogos - Perdana Menteri, Datuk Seri Anwar Ibrahim hari ini menyelar analisis dan kajian sesetengah pihak yang menyatakan sokongan orang Melayu kepada kerajaan Perpaduan berada pada sekitar 24 peratus.Menurut Anwar, kajian tersebut adalah 'cacat' dan tidak adil kerana hanya mengambil sebuah negeri sebagai analisis."Saya tidak bersetuju. Ia satu analisis yang cacat, mungkin mereka (Ilham Centre) mengambil data di Kelantan dan membandingkan di Selangor. "Di banyak lagi negeri, prestasi kita (kerajaan perpaduan) sangat baik", katanya kepada pemberita ketika ditemui di Masjid Qaryah Kampung Perlis di sini.Beliau berkata demikian mengulas berhubung soal selidik Ilham Centre yang dilaporkan sebuah portal dalam talian yang mana hanya 24 peratus orang Melayu menyokong beliau.Semalam, portal berita dalam talian itu melaporkan kaji selidik Ilham Centre melibatkan 2,416 responden yang dipilih secara rawak di enam negeri PRN iaitu Kelantan, Terengganu, Kedah, Negeri Sembilan, Selangor dan Pulau Pinang.Kaji selidik itu menunjukkan hanya satu daripada empat orang Melayu di negeri yang mengadakan pilihan raya esok, berpuas hati dengan prestasi Anwar sebagai Perdana Menteri.

(Perdana Menteri, Datuk Seri Anwar Ibrahim berucap di Gulai Kalut Hot Stall sebelummenunaikan solat Jumaat di Masjid Qaryah Kampung Perlis/FOTO BERNAMA)


PRU DUN ke-15: RTM siap siaga, bersiaran langsung ke lebih 100 lokasi

KUALA LUMPUR, 11 ogos- Segala persiapan produksi dan teknikal menjelang Pilihanraya Umum (PRU) DUN ke-15 yang akan berlangsung esok berjalan lancar.Ketua Pengarah Penyiaran, Suhaimi Sulaiman berkata, kesiapsiagaan itu bagi memastikan RTM kekal relevan di fasa akhir PRU DUN ke-15 dalam menyalurkan maklumat yang cekap, tepat dan sahih."Apa yang saya lihat tadi, dari segi teknikal..dari segi editorial semuanya bersiap sedia dan kita akan berlintas langsung ke lebih 100 lokasi."Kita sudah buat ujian percubaan siaran dari pagi sampai sekarang. Jadi, saya rasa semuanya akan berjalan dengan lancar,"kata Suhaimi.Beliau berkata demikian selepas sesi lawatan di Wisma Berita Angkasapuri hari ini.Jelasnya, pengalaman RTM dalam acara berskala besar seumpama ini bukan sesuatu yang baharu dan optimis RTM akan sentiasa memberikan liputan yang terbaik bagi memenuhi kehendak penonton.


'Beyond Benih' inisiatif keterjaminan makanan

(Datuk Seri Dr Zahid pada pelancaran Program ‘Beyond Benih’ Peringkat Nasional BAT Malaysia)

KUALA SELANGOR, 11 Ogos- Program ‘Beyond Benih’ menjadi inisiatif kerajaan untuk memastikan keterjaminan makanan serta saradiri yang mampan melalui kebun-kebun komuniti di seluruh negara.Hasil kerjasama British American B Tabacco Malaysia Berhad (BAT Malaysia), ia kini telahpun membuka dua kebun komuniti di Selangor iaitu di Shah Alam dan Tanjong Karang.Timbalan Perdana Menteri, Datuk Seri Dr. Ahmad Zahid Hamidi berkata, ia dapat mengurangkan kebergantungan bekalan makanan daripada sumber luar selain menggalakkan penghasilan produk tempatan."Kita mengimport bahan makanan melebihi RM60 bilion setahun, ia jumlah yang sangat besar, sebab itu Jabatan Veterinar umpamanya dan kerjasama pelbagai agensi termasuk FELCRA dan RISDA penting seperti memelihara lembu, kambing dan ayam untuk dipasarkan. "Jadi itu dapat membantu peneroka, pekebun kecil dan peserta FELCRA,"katanya.Melaluinya, BAT Malaysia bertanggungjawab menyediakan sumber pembiayaan, Jabatan Pertanian memberi sokongan teknikal sementara Lembaga Pemasaran Pertanian Persekutuan (FAMA) membantu aspek pemasaran.Terdahulu, beliau meninjau kebun komuniti di Kampung Sungai Gulang-Gulang di Kuala Selangor sebelum melancarkan Program ‘Beyond Benih’ Peringkat Nasional BAT Malaysia yang turut dihadiri Pengerusi BAT Malaysia, Tan Sri Dr. Aseh Che Mat.

(Datuk Seri Dr Zahid meninjau kebun komuniti di Kampung Sungai Gulang-Gulang, Kuala Selangor)


Gaji penjawat awam naik menerusi Belanjawan Madani 2024 - PM

LANGKAWI, 11 Ogos- Kerajaan akan menaikkan gaji penjawat awam dalam amaun yang kecil buat sementara waktu menerusi Belanjawan Madani 2024 sebelum kenaikan berkala bagi setiap 10 tahun diselesaikan selewat-lewatnya tahun depan.Perdana Menteri, Datuk Seri Anwar Ibrahim berkata kenaikan gaji penjawat awam sepatutnya telah naik sejak dua tahun lalu, namun tidak dilaksanakan kerajaan sebelum ini.Jelasnya, mesyuarat bersama Jabatan Perkhidmatan Awam (JPA) sebelum ini mengesahkan tidak ada sebarang langkah dibuat kerajaan terdahulu untuk melihat perkara tersebut termasuk mengadakan mesyuarat berkaitan perkara itu."Jadi bila kita adakan mesyuarat dan bila saya semak dengan JPA saya kata kenapa tidak ada mesyuarat lagi? Dia kata takda. Pada hal gaji penjawat awam ini tiap 10 tahun ikut keupayaan kita, kalau kita boleh naik sikit kena naik sebab inflasi tu naik juga sikit," katanya ketika berucap pada Majlis Perasmian Geopark Discovery Centre, Langkawi.Anwar juga memaklumkan kerajaan turut bersetuju untuk memberikan elaun seberang laut penjawat awam yang bertugas di Pulau Langkawi."Saya dah umumkan beberapa bulan yang lalu orang semenanjung kerja Sabah, Sarawak dapat elaun, orang Sabah, Sarawak datang kerja semenanjung tidak dapat elaun. Jadi kita sudah baiki yang itu. "Orang luar yang (datang) bekerja di Langkawi kosnya bertambah, jadi kita dah luluskan elaun penjawat awam yang bertugas di Langkawi," kata Anwar.


Penyokong PN berkumpul di Komtar esok hanya khabar angin- Polis P.Pinang

GEORGE TOWN, 11 Ogos- Tiada petunjuk kumpulan penyokong Perikatan Nasional akan berkumpul secara besar-besaran di Komtar sejurus selepas pengumuman keputusan PRU DUN ke-15 pada malam esok.Pun begitu, pihak PDRM tetap bersedia dengan segala kemungkinan.Jurucakap Media Pilihan Raya Negeri Ke-15 (PRN15) Ibu Pejabat Polis Kontinjen (IPK) Pulau Pinang, Senior Asisten Komisioner W Puspanathan berkata, khabar angin kononnya penyokong PN akan berkumpul di kawasan Komtar di George Town adalah tidak benar namun pihak polis berada dalam keadaan sedia sekiranya berlaku sesuatu diluar dugaan."Di Komtar, kita ada lebih kurang, 200 orang anggota untuk kawalan yang kita aturkan, tetapi itu semua adalah tugas yang kita jalankan seperti biasa, seperti memastikan aliran trafik selain memastikan proses pilihanraya berjalan lancar,"katanya.Beliau berkata demikian dalam sidang akhbar di IPK Pulau Pinang.Seramai 5,776 anggota dan pegawai polis bertugas sepanjang tempoh kempen sehingga hari pengundian di Pulau Pinang.Beliau berharap semua pihak menghormati undang-undang dan tidak melakukan sebarang provokasi yang boleh mencetuskan ketegangan dan pihaknya tidak akan teragak-agak  untuk mengambil tindakan sekiranya ada perkara yang tidak diingini berlaku.


Institusi pendidikan disaran tawar program pasport keselamatan

(Menteri Sumber Manusia V. Sivakumar pada Program Keselamatan dan KesihatanPekerjaan (KKP) Belia Seremban, di Kolej Tafe)

SEREMBAN, 11 Ogos –Bagi memastikan pelajar lebih berdaya saing dan bersedia untuk menyertai kerjaya berisiko tinggi, institusi pengajian tinggi awam dan swasta disaran melaksanakan program pasport keselamatan.

Menurut Menteri Sumber Manusia V. Sivakumar, institusi terbabit boleh menjalin kerjasama strategik dengan Institut Keselamatan dan Kesihatan Pekerjaan Negara (NIOSH) bagi melaksanakan program pasport keselamatan dalam kampus sebelum pelajar tamat pengajian.

"Sesetengah tempat kerja yang berisiko menetapkan pelbagai syarat seperti keperluan mendapatkan pasport keselamatan. Jika program seperti ini dijalankan di kolej awam dan swasta, para pelajar akan mendapat pengiktirafan diperlukan sebelum masuk ke alam pekerjaan," katanya selepas merasmikan Program Keselamatan dan Kesihatan Pekerjaan (KKP) Belia Seremban, di Kolej Tafe di sini hari ini.

Turut hadir Pengarah Eksekutif NIOSH Ayop Salleh, Senator Datuk Dr. Nelson Renganathan dan Pengurus Kolej Tafe Seremban Datuk Ibrahim Shah.

Jelas Sivakumar untuk permulaan, kerajaan lebih menggalakkan program tersebut dilaksanakan secara sukarela sebelum membuat kajian untuk mewajibkannya.

"Kita akan lihat sambutan terlebih dahulu dan program sebegini juga harus merangkumi industri yang mungkin kelihatan tidak berbahaya," katanya.

Tambahnya, program latihan berkaitan KKP perlu ditingkatkan kerana tahap kesedaran mengenai keselamatan dan kesihatan di tempat kerja masih belum memuaskan.

Terdahulu, dalam ucapannya Sivakumar berkata program latihan dan kesedaran perlu dilaksanakan secara berterusan bagi memenuhi hasrat kerajaan untuk mewujudkan persekitaran kerja lebih selamat dan sihat, seperti dirancang bawah Pelan Induk Keselamatan dan Kesihatan Pekerjaan 2021-2025 (OSHMP 25).

Mengulas lanjut, kerjasama strategik di antara NIOSH dengan pihak terbabit membolehkan kedua-dua pihak berkongsi kepakaran, tenaga pengajar serta kemudahan seperti makmal penyelidikan, hangar dan bilik latihan.

“Saya dimaklumkan, pihak NIOSH mempunyai ramai pakar teknikal dalam pelbagai bidang KKP selain pelbagai kemudahan ditawarkan di lima pejabat wilayah, 12 pejabat satelit dan 13 makmal bertaraf antarabangsa,” katanya.

Beliau turut menegaskan bahawa hubungan harmoni di antara Kerajaan Pusat dan Negeri bawah payung perpaduan memudahkan usaha untuk melaksanakan inisiatif bawah kerangka Ekonomi MADANI, merangkumi ikhtiar untuk perlindungan sosial semua rakyat, pekerjaan dengan gaji bermakna serta perkongsian kekayaan bagi membina sebuah masyarakat yang lebih saksama dan sejahtera.

(Menteri Sumber Manusia V. Sivakumar pada Program Keselamatan dan Kesihatan Pekerjaan (KKP) Belia Seremban, di Kolej Tafe)